Perjumpaan ‘Top Five’ UMNO Sabtu ini ditangguh – Ismail Sabri

KUALA LUMPUR: Perjumpaan lima pemimpin tertinggi UMNO bagi membincangkan berkenaan Pilihan Raya Umum ke-15 (PRU15) yang dijadualkan Sabtu ini ditangguhkan ke satu tarikh yang akan diumumkan kemudian.

Perdana Menteri Datuk Seri Ismail Sabri Yaakob berkata ia susulan pemakluman daripada Setiausaha Agung UMNO Datuk Seri Ahmad Maslan bahawa Mesyuarat Majlis Tertinggi (MT) Khas yang sepatutnya diadakan pada hari sama ditangguhkan.

“Hari Sabtu ini Mesyuarat MT Khas sepatutnya diadakan tetapi kita dapat mesej dah ditangguhkan jadi kita tunggu Setiausaha Agung akan umumkan tarikh baru.

“Sebelum Mesyuarat MT akan datang akan bincang balik. Selalunya sebelum Mesyuarat MT akan ada (pertemuan) Top Five (lima pemimpin tertinggi) kemudian ada (mesyuarat) biro politik, selepas itu malam (mesyuarat) MT,” katanya kepada pemberita selepas Majlis Apresiasi Pavilion Malaysia Ekspo 2020 Dubai di sini malam ini.

Sebelum ini Ismail Sabri yang juga Naib Presiden UMNO berkata perjumpaan pemimpin tertinggi itu mungkin diadakan lebih awal sebelum pembentangan Bajet 2023 yang dijadualkan pada 7 Okt.

Lima pemimpin tertinggi UMNO itu merujuk kepada Presiden, Timbalan Presiden dan tiga Naib Presiden parti.

Dalam pada itu, Ismail Sabri menegaskan komitmen kerajaan dalam memberikan kebebasan media untuk melaporkan berita dengan tepat dan bertanggungjawab.

“Campur tangan politik? Media mempunyai kebebasan sepenuhnya asalkan laporan tepat dan bertanggungjawab.

“Selagi laporan itu, sahih, bukan fitnah dan bertanggungjawab, itu tak ada masalah daripada segi undang-undang,” katanya ketika ditanya mengenai dakwaan campur tangan politik dalam organisasi media.

Sebelum ini terdapat pihak yang mempertikaikan pelantikan Farrah Naz Karim sebagai Pengarang Kumpulan akhbar New Straits Times (NST) yang baharu, mendakwa pelantikan itu dibuat atas campur tangan politik. — BERNAMA


Armada fail laporan polis terhadap PM Anwar

KUALA LUMPUR: Armada Bersatu memfailkan laporan polis terhadap Perdana Menteri, Datuk Seri Anwar Ibrahim di Ibu Pejabat Polis Daerah (IPD) Dang Wangi pada Rabu.

Laporan polis yang diketuai Ketua Armada Bersatu, Wan Ahmad Fayhsal Wan Ahmad Kamal dan dibuat sekitar jam 1 tengah hari itu adalah atas tuduhan Anwar terhadap Perikatan Nasional (PN).

Tuduhan yang disifatkan Armada sebagai fitnah itu ialah mengenai dakwaan Anwar bahawa dana Pilihan Raya Umum ke-15 (PRU15) PN adalah daripada syarikat judi.

Sebagai Timbalan Ketua Pemuda PN, Wan Ahmad Fayhsal mewakili seluruh Ahli Parlimen PN menafikan tuduhan Anwar itu, dalam sidang media di hadapan IPD Dang Wangi.

“Saya baru sahaja selesai membuat laporan polis ke atas Perdana Menteri, Datuk Seri Anwar Ibrahim atas pertuduhan jenayah, ‘criminal defamation’, yang beliau tuturkan berkenaan tuduhan kononnya PN mendapat dana daripada syarikat judi yang digunakan untuk kempen PRU15 baru-baru ini.

“Saya sebagai Ahli Parlimen Machang, yang menang bertanding dipilih oleh rakyat dan mewakili Ahli-ahli Parlimen PN yang lain, menafikan sekeras-kerasnya tuduhan ini, bahawasanya kami menerima dana daripada syarikat judi tersebut.

“Ini satu perkara yang sebenarnya permainan politik yang dilakukan Datuk Seri Anwar Ibrahim untuk membina persepsi seolah-olah kami menerima dana daripada syarikat judi ini,” katanya kepada pihak media.

Beliau juga menganggap tuduhan Anwar itu mungkin bertujuan menggempur pengundi-pengundi Melayu khususnya yang bakal mengundi PRU15 hari ini di Tioman dan Padang Serai.

“Saya yakin, pengundi-pengundi tidak akan termakan dengan fitnah ini kerana ianya dinafikan oleh pimpinan kami, sama ada Setiausaha Agung PN, Datuk Seri Hamzah Zainudin; dan juga Tan Sri Abdul Hadi Awang serta Tan Sri Muhyiddin Yassin.

“Malah dengan laporan polis yang kami buat pada hari ini, menunjukkan kami tidak ada apa untuk diselindung, untuk pihak berkuasa menyiasat bukan sahaja berkenaan judi tersebut tetapi juga berkenaan RM600 bilion fitnah kononnya duit itu adalah duit yang hilang dan sebagainya.

Tambahnya, PN mengambil serius tohmahan dan fitnah itu dan berharap pihak berkuasa seperti Polis Diraja Malaysia (PDRM) menyiasat dan mengambil kira laporan yang telah mereka buat tadi.

Fail laporan polis, PN nafi tuduhan Anwar Ibrahim [VIDEO]

Author

Faridah Amiratul

View all posts

View all posts


Mungkin rakyat Sarawak pula berubat di Indonesia nanti

Oleh: ARRIAN ZAYNE

KUCHING: Beberapa fasiliti perubatan yang memungkinkan rakyat Sarawak berkunjung untuk menerima rawatan perubatan, telah dibangunkan di Kalimatan baru-baru ini, kata Konsul Jenderal Republik Indonesia Di Kuching, Raden Sigit Witjaksono.

Jika selama ini kata beliau bandar raya Kuching antara destinasi warga wilayah Kalimantan untuk datang mendapatkan rawatan perubatan ekoran jaraknya yang dekat.

“Tidak mustahil suatu hari nanti orang Sarawak juga akan dapat berkunjung ke Indonesia untuk tujuan serupa,” katanya.

Beliau berkata demikian ketika ditemui MEDIA VARIASI selepas menyempurnakan Hari Ulang Tahun Republik Indonesia ke-77 di Konsulat Jenderal Republik Indonesia di Kuching (KJRI Kuching) di sini, hari ini.

Mengulas mengenai kenyataan Presiden Indonesia Joko Widodo baru-baru ini mengenai rakyatnya yang mendapat rawatan di Sarawak seolah tidak yakin terhadap kredibiliti institusi kesihatan negara sendiri, Raden berkata beliau melihat pada posisi Indonesia perlu mempersiapkan fasaliti perubatan.

“Ini kerana kita tahu fasaliti perubatan di Indonesia semakin baiknya ada di wilayah Jawa dan sebahagian Sumatera,” ujarnya.

Dalam perkembangan lain, Raden mendedahkan setakat semalam, seramai 400 orang warga Indonesia memasuki Sarawak melalui tiga pintu sempadan utama pada setiap hari.

Menurut beliau tiga pintu sempadan terlibat adalah di Lubok Antu (Nanga Nadai), Tebedu (Entikong) dan Biawak (Aruk).

“Mulai dibuka sejak April (Entikong dan Biawak) dan Lubok Antu (Julai) memperlihatkan kesibukan meningkat di kedua belah negara,” ujarnya.

Oleh yang demikian Raden berharap prasarana pengangkutan bas dibenarkan memasuki bandar raya hingga ke perhentian bas umum di Kuching Sentral.

“Ketika ini bas dari Indonesia hanya boleh sampai di sempadan sahaja maka pada masa hadapan kita berharap bas dari Pontianak boleh memasuki Kuching,” jelasnya ekoran sebelum pandemik, bas dari Indonesia boleh memasuki bandar raya Kuching bahkan turut sampai ke Miri dan negara Brunei Darussalam.

Dalam sidang media itu juga, bersempena Hari Ulang Tahun Republik Indonesia ke-77, beliau berharap hubungan baik Sarawak dan Indonesia akan memberi manfaat besar kepada sosial serta ekonomi rakyat kedua-dua belah pihak.

Ini memandangkan Sarawak dan Indonesia sekian lama berkongsi sempadan negara sepanjang lebih 2,000 kilometer, ujar beliau.

Author

MEDIAVARIASI

View all posts

View all posts


Tiga jenis tidur dalam Islam, kalau taknak jadi gila elakkan nombor tiga!

MANUSIA memerlukan tidur untuk merehatkan badan tidak kira tidur pada waktu malam mahupun tidur sekejap pada waktu siang.

Dalam agama Islam, penjagaan dari sudut kesihatan fizikal dan mental amatlah dititikberatkan.

Ia juga termasuk dengan cara tidur dalam Islam mengikut beberapa jenis yang perlu diberi perhatian.

Perkongsian Ustaz Kembar di TikTok kali ini menceritakan beberapa jenis tidur dalam Islam yang perlu diambil tahu dan dielakkan oleh setiap manusia yang beragama Islam

“Jom kita kenali tiga jenis tidur yang diajarkan dalam Islam yang akan menjadikan kita manusia yang cergas dan sihat serta efektif ,” katanya.

-Tidur selepas Subuh
-Tak bangun Subuh

Orang yang tidur selepas waktu solat Subuh ini akan menyebabkan rezekinya terhijab dan tidak mendapat keberkatan dalam rezeki. Jadi, kalau boleh elakkan tidur selepas waktu Subuh ya.

Tidur sebelum Zohor
Tidur selepas Zohor

Ini merupakan tidur sebentar sebelum waktu Zohor atau selepas waktu Zohor dalam masa kira-kira satu jam.

Tidur ini akan memberikan tenaga kepada kita, khasnya untuk anda yang ingin bangun malam hari untuk qiamullail.

-Tidur selepas waktu Asar

Tidur pada waktu ini amatlah dilarang kerana ia boleh mengundang penyakit pada badan dan juga jiwa kita.

“Paling dahsyat sekali adalah, boleh menjejaskan otak kita akan jadi lemau, tak bersemangat dan malas,” jelasnya.

Tidur adalah rutin biasa, namun suatu anugerah yang luar biasa sebenarnya daripada Tuhan. Usah abaikan waktu tidur dengan berjaga terlalu lewat pada waktu malam. Dapatkan tidur yang berkualiti untuk kecergasan pada esok hari!

Author

Nurul Ain Japri

View all posts

View all posts


Aaron-Wooi Yik berjaya mara ke final Terbuka India

NEW DELHI: Pasangan beregu lelaki negara Aaron Chia-Soh Wooi Yik berjaya mara ke final Terbuka India selepas menewaskan pasangan nombor satu dunia dari Indonesia Fajar Alfian-Muhammad Rian Ardianto, pada Sabtu.

Pemenang pingat gangsa Sukan Olimpik Tokyo 2020 itu berkata, pada set pertama, lawan mereka berjaya mengekalkan momentum, namun mereka percaya akan kemampuan diri sehingga dapat menewaskan pihak lawan.

Beregu Malaysia itu menang dalam saingan selama 53 minit itu 11-21, 21-15, 21-16 dalam pertandingan berlangsung di Dewan Tertutup KD Jadhav di sini.

“Saya rasa kami bermain dengan baik hari ini. Kami percaya pada diri sendiri (untuk kembali memperoleh momentum selepas tewas pada set pertama),” kata Aaron.

Bagaimanapun, nasib berbeza buat beregu wanita negara Pearly Tan-M. Thinaah apabila tewas dalam aksi separuh akhir menentang pasangan Jepun, Nami Matsuyama-Chiharu Shida dengan 14-21, 16-21.

Bercakap kepada Bernama, pasangan Malaysia itu berkata mereka tidak mampu untuk menandingi kepantasan pihak lawan dalam saingan yang berlangsung selama 43 minit itu.

“Saya rasa mereka lebih pantas berbanding kami. Kami tidak dapat mengikuti rentak mereka,” kata Pearly.

“Kita perlu meneliti semula aksi perlawanan hari ini dan kepincangan yang ada,” kata Thinaah. – BERNAMA


‘WhatsApp Payment’ diperluas ke Singapura, mudahkan pengguna bayar ‘direct’ dari WhatsApp

CYBERJAYA: WhatsApp kini semakin maju di Asia Tenggara apabila baru-baru ini, memperkenalkan ciri pembayaran bagi pengguna aplikasi itu di Singapura.

Ciri pembayaran tersebut yang telah digunakan di India dan Brazil, nyata memudahkan urusan pengguna melakukan pembayaran kepada perniagaan di Singapura terus melalui aplikasi WhatsApp.

WhatsApp yang dimiliki oleh Meta telah bekerjasama dengan Stripe untuk melancarkan ciri berkenaan di rantau ini, lapor Techcrunch.

Ciri pembayaran itu dibina menerusi penggunaan penyelesaian Stripe Connect dan Stripe Checkout, menjadikan pembayaran dalam aplikasi tersedia dalam dan luar talian.

Malah, pelanggan boleh membayar perniagaan menggunakan kad kredit, kad debit atau sistem pemindahan dana PayNow Singapura.

Ciri pembayaran itu bakal memudahkan para pengguna untuk melakukan pembayaran tanpa perlu meninggalkan ruang sembang di aplikasi terbabit.

Kemasukan ciri pembayaran WhatsApp di Singapura nyata menarik perhatian sebilangan rakyat Malaysia sehingga ada yang tidak sabar ciri tersebut diperluaskan di negara ini.

Bagaimanapun, sehingga kini masih tidak diketahui lagi sama ada ciri pembayaran itu akan diperluaskan ke pasaran Malaysia.

Author

Diyana Rahip

View all posts

View all posts


Kedudukan Hajiji tidak terjejas, empat ahli Parlimen tidak hilang kerusi – Peguam

KOTA KINABALU: Empat Ahli Parlimen Gabungan Rakyat Sabah (GRS) tidak akan kehilangan kerusi masing-masing susulan keputusan keluar daripada parti Bersatu, menurut pendapat seorang peguam awam dan Perlembagaan, Tengku Datuk Fuad Tengku Ahmad.

Peguam yang berpangkalan di Sabah itu berkata, ini kerana pada Pilihan Raya Umum ke-15 (PRU15), ahli Parlimen berkenaan bertanding sebagai calon GRS dan bukan sebagai calon Bersatu atau Perikatan Nasional (PN).

“Oleh itu, tidak berlaku pelanggaran Perkara 49A Perlembagaan Persekutuan memandangkan empat Ahli Parlimen itu dipilih di bawah GRS,” katanya dalam kenyataan, di sini, pada Ahad.

Empat Ahli Parlimen berkenaan ialah Datuk Matbali Musah (Sipitang), Datuk Armizan Mohd Ali, yang juga Menteri di Jabatan Perdana Menteri (Papar), Datuk Jonathan Yasin (Ranau) dan Timbalan Menteri Pelancongan, Seni dan Budaya, Khairul Firdaus Akbar Khan (Batu Sapi).

Pada Sabtu, Pengerusi GRS, Datuk Seri Hajiji Noor mengumumkan semua pimpinan Bersatu negeri itu sebulat suara keluar dan meninggalkan parti berkenaan tetapi tetap bersama di bawah GRS.

Perkara 49A menyatakan bahawa ahli parti politik yang telah dipilih ke Parlimen akan berhenti menjadi ahli Dewan Rakyat dan kerusi ahli itu akan menjadi kosong serta-merta jika ahli tersebut meletakkan jawatan ahli partinya atau berhenti menjadi ahli.

Sementara itu, Tengku Fuad berkata, keputusan 15 Ahli Dewan Undangan Negeri (ADUN) Sabah meninggalkan Bersatu dan menjadi ahli GRS tidak akan menjejaskan kedudukan Hajiji sebagai Ketua Menteri dan kerajaan Sabah sekarang di bawah GRS dan Barisan Nasional (BN).

Beliau berkata ini kerana gabungan GRS-BN kekal kukuh dengan 46 ADUN, selain komitmen tujuh ADUN Pakatan Harapan (PH) menyokong Hajiji sebagai Menteri Besar dan tiga ADUN Parti Kesejahteraan Demokratik Masyarakat (KDM) dan seorang calon Bebas turut menyokong kerajaan gabungan GRS-BN.

“Hajiji jelas mendapat sokongan daripada 57 ADUN, masih memiliki majoriti daripada 79 ADUN (termasuk enam ADUN dilantik) dan dengan itu terus mendapat keyakinan DUN mengikut  Perkara 6(3) Perlembagaan Sabah,” katanya.

GRS sebelum ini terdiri daripada parti Bersatu, Parti Bersatu Sabah (PBS), Parti Solidariti Tanah Airku (STAR), Parti Maju Sabah (SAPP) dan Pertubuhan Kebangsaan Sabah Bersatu (USNO bergabung dengan BN untukl mentadbir kerajaan negeri itu. – BERNAMA


Arab Saudi setuju Simposium Perdana Haji dibawa ke Malaysia

MAKKAH: Arab Saudi secara dasarnya bersetuju dengan cadangan Malaysia untuk mengadakan Simposium Perdana Haji di peringkat rantau Asia Tenggara.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, Menteri Haji dan Umrah Arab Saudi, Dr Tawfiq Fauzan Muhammed Al Rabiah telah memberikan respons positif dan sedia bekerjasama berhubung perkara itu.

“Saya dah maklumkan kepada beliau menerusi WhatsApp cadangan saya untuk membawa simposium ini ke Malaysia dan pada dasarnya beliau bersetuju dan akan memberikan kerjasama sekiranya Malaysia berhasrat mengadakan simposium di peringkat rantau Asia Tenggara,” katanya kepada pemberita selepas melancarkan program kebersihan Masyair di sini.

Beliau berkata, perkara itu akan dibincangkan secara lebih lanjut termasuk dengan pihak Tabung Haji (TH) dalam merealisasikan penganjuran simposium berkenaan.

Simposium Perdana Haji yang dianjurkan secara tahunan di Arab Saudi menghimpunkan cendekiawan dan pakar dari seluruh dunia untuk berkongsi pengetahuan, penemuan penyelidikan dan amalan terbaik dalam semua aspek ibadat haji.

Sementara itu, Mohd Na’im memberikan penilaian lima bintang terhadap perkhidmatan TH dalam memastikan keselamatan dan keselesaan jemaah haji Malaysia di Tanah Suci.

Katanya pada tahun ini sahaja, TH memperkenalkan 25 inisiatif termasuk program Ziarah Rahmah, e-Bimbingan Haji dan menggunakan teknologi terkini bagi ujian makmal perubatan sebagai nilai tambah kepada perkhidmatan sedia ada. – BERNAMA


Tembakan di Bangkok: TMJ selamat, kongsi detik cemas

JOHOR BAHRU: “Alhamdulillah, kami selamat,” kata Tunku Mahkota Johor (TMJ), Tunku Ismail Sultan Ibrahim menerusi muat naik di laman Facebooknya.

Tunku Ismail berada di hotel berhampiran pusat beli-belah Siam Paragon Mall di Bangkok, Thailand ketika insiden tembakan berlaku petang Selasa, yang mengorbankan dua orang.

Menurut beliau, orang ramai menjerit dan berlari masuk ke dalam hotel dari pusat membeli-belah apabila penembak mula melepaskan tembakan.

“Ia sangat bising dan terdapat begitu banyak jeritan. Kami semua sedang duduk di lobi hotel ketika itu.

“Kami membawa kanak-kanak dan keluarga ke tempat yang selamat, berlari ke ruang bawah tanah bersama pasukan saya dan fikiran saya tertumpu kepada berapa ramai penembak di luar sana, apa senjata yang mereka gunakan dan apa situasinya.

“Kami perlu berjaga-jaga dan bersedia untuk sebarang kemungkinan kerana yang kami tahu ketika itu hanyalah bunyi tembakan yang kedengaran. Kami tidak mempunyai maklumat lain dan perlu bersedia untuk apa-apa perkara yang boleh berlaku,” katanya.

Tunku Ismail juga terbayang waktu menenangkan anak-anaknya yang ketakutan dan menangis.

“Saya memberitahu anak-anak saya, semuanya akan kembali okay. Babah dan Mama ada di sini dan menyuruh mereka tunduk sementara menunggu kenderaan tiba.

“Saya dan pasukan keselamatan kami berdiri di hadapan keluarga saya, membina perisai manusia untuk melindungi mereka walau apa pun berlaku. Apa yang di fikiran saya adalah untuk membawa keluarga dan pasukan saya keluar dari tempat itu.

“Isteri saya memeluk anak-anak kami, menundukkan diri dan cuba menenangkan mereka kerana mereka ketakutan dan menangis,” jelasnya.

Tunku Ismail menjerit sekuat hati kepada pasukan keselamatannya untuk membawa kereta ke ruang bawah tanah dan membawa mereka ke lokasi yang selamat jauh dari tempat tersebut.

“Saya memberitahu mereka untuk membawa kami ke Kedutaan Malaysia, dan pemandu memberitahu kami Kedutaan Singapura lebih dekat dan ketika itu saya menghubungi Konsul Jeneral Singapura di Johor.

“Kini kami selamat berada di Kedutaan. Saya menghubungi Perdana Menteri Malaysia dan Menteri Pertahanan kita untuk memaklumkan apa yang berlaku. Duta Besar Malaysia turut ada bersama kami,” katanya.

Menurut beliau, setelah semuanya selamat, mereka sekeluarga akan ke lapangan terbang dan terbang pulang ke Johor.

“Malangnya, saya terlepas perlawanan JDT tetapi saya bersyukur keluarga saya dan pasukan kami selamat. Ini adalah pengalaman terburuk yang pernah saya lalui.

“Melindungi nyawa anak-anak saya daripada pembunuh. Dua orang meninggal dunia. Semoga Allah merahmati roh mereka yang tidak berdosa.

“Terima kasih kepada pasukan keselamatan saya dan rakan-rakan kami dari Singapura dan Malaysia. Saya akan selamanya berterima kasih kepada anda semua,” katanya.

Pemilik pasukan JDT itu berada di Bangkok bagi saingan Liga Juara-Juara Asia (ACL) yang menyaksikan JDT merakam kemenangan pertama Kumpulan I dengan menjinakkan BG Pathum United 4-2 pada Selasa. – Sinar Harian

Author

Media Variasi

View all posts

View all posts


Brazil gugurkan Antony selepas tuduhan serangan fizikal

BRAZIL menggugurkan pemain sayap Manchester United, Antony berikutan tuduhan serangan fizikal oleh bekas teman wanitanya.

Persekutuan Bola Sepak Brazil berkata, pemain berusia 23 tahun itu telah digugurkan dari skuad selepas “fakta diketahui umum” dan “perlu disiasat”.

Saluran berita Brazil UOL menerbitkan tuduhan yang dibuat oleh bekas teman wanita Antony pada Isnin.

Polis di Sao Paulo dan Greater Manchester sedang menyiasat tuntutan, yang dinafikan oleh pemain.

“Saya dengan tenang menyatakan bahawa tuduhan itu palsu dan bukti yang telah dihasilkan dan bukti lain yang akan dihasilkan menunjukkan bahawa saya tidak bersalah atas tuduhan yang dibuat,” kata Antony di media sosial.

“Saya percaya bahawa siasatan polis yang berterusan akan menunjukkan kebenaran bahawa tidak bersalah saya.”

Antony dituduh menyerang bekas teman wanitanya, Gabriela Cavallin dengan menghantuk kepala di bilik hotel Manchester pada 15 Januari, menyebabkan luka di kepala yang memerlukan rawatan doktor.

Dia juga mendakwa ditumbuk di dada, menyebabkan kerosakan pada implan payudara silikon, yang memerlukan pembedahan pembetulan.

Antony menambah dalam kenyataannya pada Isnin bahawa hubungannya dengan bekas teman wanitanya “bergelora”, tetapi menegaskan dia “tidak pernah melakukan sebarang kekasaran fizikal”.

Dia juga mengeluarkan kenyataan pada bulan Jun mengatakan bahawa dia telah dituduh secara palsu melakukan keganasan rumah tangga oleh bekas teman wanitanya.

Polis Greater Manchester (GMP) berkata, ia “menyedari tuduhan yang dibuat dan siasatan terus berlangsung untuk mengenal pasti kedudukan sebenar laporan ini”.

Ia menambah: “Kami tidak akan mengulas lagi pada masa ini.”

Manchester United berkata, mereka tidak dapat memberi sebarang komen mengenai perkara itu buat masa ini apabila dihubungi oleh BBC Sport.

Skuad Brazil menggantikan Antony dengan penyerang Arsenal, Gabriel Jesus untuk kelayakan Piala Dunia yang akan datang menentang Bolivia dan Peru.

Author

Taufik Asmady Abdul Aziz

View all posts

View all posts


Bayaran Fasa 3 dan rayuan BKM bermula Selasa ini – PM

KUALA LUMPUR: Pembayaran Fasa 3 dan rayuan Bantuan Keluarga Malaysia (BKM) akan dikreditkan ke dalam akaun penerima mulai Selasa ini secara berperingkat, kata Perdana Menteri Datuk Seri Ismail Sabri Yaakob.

Menurutnya pembayaran berjumlah RM2.2 bilion ini akan memanfaatkan seramai 8.7 juta penerima terdiri daripada penerima sedia ada kategori isi rumah, warga emas bujang atau tiada pasangan, bujang serta mereka yang telah lulus rayuan.

Menurutnya keseluruhan pembayaran berkenaan dijangka selesai pada 27 Sept.

“Kerajaan sentiasa mengutamakan kebajikan seluruh Keluarga Malaysia terutama ketika negara berdepan dengan cabaran kenaikan inflasi dan krisis geopolitik yang memberi kesan menyeluruh terhadap rantaian global.

“Bantuan Keluarga Malaysia merupakan komitmen berterusan kerajaan bagi meringankan beban golongan B40,” katanya dalam satu kenyataan hari ini.

Perdana Menteri berkata untuk BKM Fasa 3, setiap penerima sedia ada bakal menerima sehingga RM900, manakala lebih 80,000 penerima yang diluluskan rayuan akan menerima sehingga RM2,350 mengikut kategori kelayakan, termasuk Bantuan Tunai Tambahan yang diumumkan kerajaan, Jun lepas.

Ismail Sabri berkata sehingga bulan ini, sebanyak RM5.9 bilion disalurkan kepada penerima BKM melalui fasa pembayaran yang telah ditetapkan.

Menurutnya, masih terdapat bayaran Fasa 4 berjumlah RM2.1 bilion yang akan disalurkan kepada individu yang layak pada Disember ini.

“Kerajaan kekal komited dalam memastikan kesejahteraan Keluarga Malaysia terutamanya kumpulan sasar dengan aspek jaringan keselamatan sosial akan terus diberi tumpuan di dalam Bajet 2023,” katanya.

Semakan status pembayaran boleh dibuat mulai Selasa ini melalui pautan https://bkm.hasil.gov.my. – BERNAMA


Polis buka kertas siasatan anggota didakwa ganggu isteri orang

MELAKA: Polis mengesahkan telah membuka kertas siasatan berhubung dakwaan seorang anggotanya yang dikatakan mempunyai hubungan sulit dan mengganggu isteri orang seperti video yang tular di laman sosial Facebook sejak semalam.

Ketua Polis Daerah Melaka Tengah, ACP Christopher Patit berkata, polis juga telah menerima laporan daripada suami wanita terbabit mengenai salah laku anggota berusia 36 tahun yang bertugas di Balai Polis Ayer Keroh itu.

“Perkara ini sedang dalam siasatan lanjut meliputi pelbagai elemen dan kami juga perlu hantar sampel video itu ke forensik untuk kami tentukan kesahihan yang dibuat oleh pengadu.

“Dalam isu ini saya tidak akan berkompromi jika ia melibatkan salah laku anggota selain tidak teragak-agak untuk ambil tindakan,” katanya kepada pemberita di sini hari ini.

Mengulas lanjut Christopher berkata, siasatan mengenai kes itu dijalankan oleh D11 Ibu Pejabat Polis Kontinjen (IPK) Melaka dan Jabatan Integriti dan Pematuhan Standard (JIPS).

Katanya, anggota tersebut juga masih menjalankan tugas seperti biasa dan kes itu disiasat di bawah Sesyen 498 Kanun Keseksaan kerana kesalahan memikat dan memperdaya isteri orang.

Terdahulu, tular satu hantaran di Facebook dan video dakwaan seorang lelaki mengenai masalah rumah tangga yang berusia sembilan tahun itu diganggu pihak ketiga dan dipercayai hubungan isterinya dan anggota terbabit telah berlarutan sehingga setahun. – BERNAMA


KJ akui ‘dirisik’ PN dan PH

CYBERJAYA: Bekas Ketua Pemuda UMNO, Khairy Jamaluddin mengaku sudah ‘dirisik’ oleh Perikatan Nasional (PN) serta Pakatan Harapan (PH) berhubung kemungkinan untuk beliau menyertai parti berkenaan selepas dipecat daripada UMNO pada Jumaat lalu.

Bagaimanapun, bekas Menteri Kesihatan itu enggan membuat keputusan terburu-buru, sebaliknya mahu mengambil masa selama beberapa minggu atau hingga dua tiga bulan sebelum menentukan sama ada memasuki parti sedia ada, menubuhkan parti baharu atau berehat daripada politik untuk seketika.

Katanya, antara perkara yang perlu diberi pertimbangan adalah berkaitan aspirasi dan hala tuju sesebuah parti tersebut.

“Buat masa ini, pelbagai pihak telah menghubungi saya, daripada kedua-dua belah pihak. Saya mengambil sikap berjumpa dan mendengar semua pihak.

“Saya pun 23 tahun dalam UMNO. UMNO lah yang saya kenal, saya tidak kenal parti lain.

“Jadi, saya pun nak memahami dengan lebih mendalam apa aspirasi parti masing-masing.

“Setelah saya mendengar semua pandangan, barulah membuat keputusan sama ada saya masuk parti sedia ada atau membuat parti baharu atau saya berehat untuk seketika. Saya tidak mahu terburu-buru membuat keputusan,” katanya seperti dilapor Berita Harian pada Selasa.

Jumaat lalu, Setiausaha Agung UMNO, Datuk Seri Ahmad Maslan, dilaporkan mengesahkan Khairy Jamaluddin dan bekas Ahli Parlimen Tanjong Karang, Tan Sri Noh Omar, dipecat daripada UMNO.

Menurut Ahmad Maslan, kedua-dua individu terbabit dipecat parti disebabkan pelanggaran disiplin parti mengikut Perlembagaan UMNO atas kesalahan ketika Pilihan Raya Umum Ke-15 (PRU15).

Author

Diyana Rahip

View all posts

View all posts


Azizulhasni kemalangan ketika kejar motosikal

PETALING JAYA: Jaguh basikal trek negara, Datuk Azizulhasni Awang berdepan detik cemas apabila terbabit dalam kemalangan ketika sesi latihan di Velodrom Nasional di Nilai, Negeri Sembilan.

Azizulhasni yang berumur 35 tahun berkongsi rakaman video kemalangan terbabit di Facebook miliknya hari ini yang menyaksikan dia terjatuh ketika sedang memecut bagi mengejar motosikal di hadapannya.

“Sekadar untuk berkongsi dengan semua yang saya terbabit dengan kemalangan kelajuan tinggi ketika sesi latihan disebabkan kegagalan mekanikal.

“Kemalangan berlaku di selekoh pertama velodrom ketika saya memecut bagi mengejar motosikal di hadapan saya.

“Saya bersyukur kemalangan ini tidak mengakibatkan perkara lebih buruk. Ia sebenarnya boleh mendatangkan kecederaan yang serius.

“Sebarang kemalangan yang berlaku dalam situasi ini bukan bahan jenaka. Alhamdulillah, Allah selamatkan saya,” kata Azizulhasni dalam hantaran tersebut.

Situasi itu pastinya mengejutkan peminat sukan tanah air kerana Azizulhasni yang terkenal dengan gelaran The Pocket Rocketman menjadi harapan emas negara di Sukan Asia Hangzhaou yang akan bermula 23 September ini.

Pada Sukan Asia Jakarta-Palembang 2018, Azizulhasni berjaya membawa pulang satu pingat emas menerusi acara pecut selain turut meraih pingat perak (pecut berpasukan) dan gangsa untuk acara keirin. – Utusan

Author

Media Variasi

View all posts

View all posts


Wanita dicabul gara-gara abang ipar berhutang

CYBERJAYA: Gara-gara abang ipar berhutang, seorang gadis mengalami detik hitam apabila dirogol di Wangsa Maju, Rabu lalu.

Ketua Polis Daerah Wangsa Maju, Superintenden Ashari Abu Samah berkata, siasatan polis mendapati abang ipar mangsa berusia 29 tahun itu berhutang dengan salah seorang suspek yang masih bebas.

Menurutnya, demi melangsaikan hutang itu, abang ipar mangsa menjadi punca dia ‘berkomplot’ dengan beberapa rakan untuk merogol adik iparnya itu.

Katanya, sebelum kejadian, lelaki itu menghubungi mangsa, 26, supaya tidak mengunci pintu rumah sehingga menyebabkan dia dirogol bergilir-gilir ketika sedang tidur
“Abang ipar mangsa ditahan pada 9.30 malam Sabtu di hadapan sebuah restoran di Jalan Rampai Niaga 5, Taman Sri Rampai, Wangsa Maju dan direman enam hari hingga 8 September.

“Siasatan dibuat mengikut Seksyen 375(B) Kanun Keseksaan (Rogol berkumpulan),” katanya dalam kenyataan hari ini.

Susulan kejadian, pihak polis memohon kerjasama orang ramai yang mempunyai sebarang maklumat berkaitan kejadian itu supaya menghubungi pegawai penyiasat, Inspektor Siti Fadzilah Ahmad Fisal di talian 017-6240252 atau Hotline Polis 03-21159999 atau mana-mana balai polis berhampiran.

Rabu lalu, media melaporkan wanita sedang tidur diserang lima lelaki sebelum diperkosa bergilir dalam kejadian pada 3.30 pagi.

Mangsa turut diikat tangan dan mulutnya ditutup dengan pita pelekat suspek yang turut merakam kejadian itu.

Author

Diyana Rahip

View all posts

View all posts


Ustaz Azhar Idrus lulus tauliah mengajar dan ceramah

KUALA TERENGGANU: Penceramah bebas terkenal, Ustaz Azhar Idrus (UAI) menerima tauliah mengajar daripada Majlis Agama Islam dan Adat Melayu (MAIDAM) Terengganu untuk tempoh lima tahun.

Ustaz Azhar antara 14 selebriti yang lulus temu duga tauliah mengajar dalam tempoh lima tahun bermula 1 Julai 2023 hingga 30 Jun 2028.

Temu duga tauliah mengajar bagi menyampaikan ceramah umum dan mengajar agama Islam berkitab dibuat Jabatan Hal Ehwal Agama Terengganu (JHEAT) diketuai Mufti Terengganu, Datuk Dr Mohamad Sabri Harun.

Sebelum ini, JHEAT mengesahkan Ustaz Azhar antara yang tidak mempunyai tauliah untuk berceramah dan berkuliah di masjid dan surau di negeri ini.

Difahamkan, beliau sudah tiga kali dipanggil oleh pihak berkuasa itu untuk menjalani proses temu duga pemegang tauliah.

Pesuruhjaya JHEAT, M Rozi Bidin, mengesahkan hanya 30 individu dalam senarai boleh diberikan kebenaran khas untuk menyampaikan ceramah dan kuliah agama di masjid serta surau di negeri ini.

Sebelum ini, Yang Dipertua MAIDAM, Datuk Shaikh Harun Shaikh Ismail, dilaporkan berkata semua ahli politik termasuk ahli Parlimen, Ahli Dewan Undangan Negeri (ADUN) dan Ahli Dewan Negara dilarang menggunakan masjid serta surau di Terengganu sebagai pentas kuliah atau ceramah.

Katanya, larangan itu bertujuan memastikan masjid dan surau tidak disalah guna, selain mengelak pengisiannya bercampur aduk dengan unsur politik kepartian.

Sultan Terengganu, Sultan Mizan Zainal Abidin, juga pernah menzahirkan rasa dukacita dengan pembabitan segelintir ahli politik yang menyampaikan kuliah, ceramah dan pengajaran agama di masjid dan surau serta bertindak sebagai khatib dan imam solat Jumaat tanpa kebenaran MAIDAM. – Berita Harian

Author

Media Variasi

View all posts

View all posts


Pengecualian fi transaksi DuitNow QR diteruskan – PM Anwar

KUALA LUMPUR: Bank utama dan penyedia perkhidmatan e-dompet yang menerima bayaran melalui DuitNow QR mengumumkan akan terus mengecualikan fi transaksi ke atas perniagaan mikro dan kecil.

Perdana Menteri Datuk Seri Anwar Ibrahim berkata, perkara itu diperjelas Bank Negara Malaysia (BNM) pada Mesyuarat Majlis Tindakan Sara Hidup Negara (NACCOL) Bilangan 2 Tahun 2023, hari ini.

“Selain itu, Payments Network Malaysia Sdn Bhd (PayNet) juga akan memperuntukkan sumber bagi membantu membiayai kos ditanggung oleh penyedia perkhidmatan pembayaran.

“Ia terutama bagi penyedia bukan bank yang terus menawarkan pengecualian penuh kepada perniagaan mikro dan kecil,” katanya dalam kenyataan dikeluarkan selepas mesyuarat NACCOL.

Beliau turut mengulangi penekanan agenda utama Kerajaan Perpaduan dalam meringankan beban kos sara hidup sentiasa diberi perhatian serius, supaya rakyat menerima manfaat secara terus daripada setiap inisiatif dan strategi dilaksanakan.

Media sebelum ini melaporkan PayNet berkata, kadar diskaun pedagang (MDR) yang dicaj berdasarkan peratusan nilai transaksi pembayaran melalui DuitNow QR bukan caj baharu atau tambahan yang diperkenal kepada peniaga.

Sebaliknya ia insentif galakan penggunaan ketika tempoh pengenalan pada 2019 yang diketepikan dan penepian itu dilanjutkan lagi berikutan penularan wabak Covid-19.

Bagaimanapun 30 September lalu, BNM memaklumkan bank utama dan penyedia perkhidmatan akan mengecualikan yuran transaksi untuk perniagaan mikro dan kecil yang menerima pembayaran DuitNow QR.

Ia bermakna perniagaan mikro dan kecil akan terus menikmati transaksi kos sifar, manakala bagi pelanggan individu, penggunaan DuitNow QR untuk membuat pembayaran tidak akan dikenakan caj tambahan. – Harian Metro

Author

Media Variasi

View all posts

View all posts


Lelaki di Malaysia tak cukup subur?

Timbalan Menteri Pembangunan Wanita, Keluarga dan Masyarakat, Aiman Athirah Sabu berkata, ia berdasarkan data ujian analisis sperma makmal Lembaga Penduduk dan Pembangunan Keluarga Malaysia (LPPKN) yang mendapati sebanyak 60 peratus menunjukkan keputusan abnormal.

“Perkara berkenaan secara langsung menyumbang kepada peningkatan masalah kesuburan dalam pasangan berkahwin di Malaysia.

“Pada masa yang sama kadar kelahiran di negara kita juga menunjukkan trend penurunan sejak 40 tahun lepas dan ia berkait rapat dengan kadar kesuburan dengan data 2021 Jabatan Perangkaan Malaysia yang menunjukkan 1.7 orang anak bagi setiap wanita berkahwin,” katanya.

Aiman Athirah berkata demikian bagi menjawab pertanyaan Senator Datuk Dr Dominic Lau Hoe Chai tentang tindakan kementerian dalam menghadapi penurunan kadar kelahiran di negara ini, pada sesi soal jawab di Dewan Negara di sini hari ini.

Katanya, sebagai langkah produktif kerajaan telah mewujudukan Klinik Kesejahteraan Lelaki yang mula beroperasi Oktober tahun lepas di Klinik Subfertiliti LPPKN di ibu negara dan akan diperluas ke enam lagi Klinik LPPKN di seluruh Semenanjung dan Sarawak tahun ini.

“Klinik ini menawarkan perkhidmatan ujian saringan kesihatan lelaki, khidmat nasihat masalah seksual dan amalan hidup sihat serta rawatan ubatan untuk meningkatkan kesuburan.

“Dalam usaha bantu pasangan berkahwin tangani masalah kesuburan, LPPKN ada menawarkan rawatan kesuburan sejak 1979 … di Zon Utara iaitu Klinik Subfertiliti Pulau Pinang, Zon Tengah di Klinik Subfertiliti di Kuala Lumpur dan untuk Zon Selatan (Klinik Subfertiliti) di Johor,” katanya.

Beliau berkata, inisiatif rawatan di fasiliti LPPKN itu sehingga kini telah berjaya mencatat 6,000 kehamilan dan 4,000 kelahiran yang merupakan satu pencapaian setanding pusat rawatan kesuburan antarabangsa.

Katanya, antara faktor menyumbang kepada penurunan kadar kesuburan rakyat ialah perubahan gaya hidup dan kos sara hidup tinggi sehingga pasangan mengambil keputusan mengehadkan jumlah anak,  peningkatan bilangan wanita berpendidikan, penyertaan wanita dalam tenaga buruh selain lewat berkahwin sehingga memendekkan usia reproduktif. – BERNAMA


Bajet 2023: Bantuan BKM bertambah, ringankan beban keluarga ramai anak

Author

Faridah Amiratul

View all posts

View all posts


77 kereta bakal gegar S1K

KUALA LUMPUR: Edisi ke-14 Sepang 1,000KM (S1K) Endurance Race di Litar Antarabangsa Sepang (SIC) pada 17, 18 dan 20 November ini menerima penyertaan maksimum 77 kereta.

SIC dalam kenyataan memaklumkan sebagai penamat untuk kalendar perlumbaan 2022, edisi itu menyaksikan penyertaan tertinggi sejak 2019 termasuk daripada pelumba Singapura dan Indonesia, selepas kelonggaran sekatan perjalanan akibat COVID-19.

Pelumba akan bersaing dalam dua kelas iaitu ‘M Production’ dan ‘S Production’ bagi kereta keluaran bawah 1600cc.

“Bagi tahun ini, latihan bebas akan diadakan pada Khamis manakala sesi kelayakan pada Jumaat, Perlumbaan akan bermula pada Ahad dari 9.30 pagi dan berakhir pada 6.30 petang dengan jumlah 181 pusingan,” menurut SIC.

Pada 2021, pasukan Privateer diketuai Leona Chin dan rakan sepasukan Mohd Nasri Md Said, Tham Yik Choon dan Akina Teo meraih juara M Production manakala kategori S Production dimenangi Lai Wee Sing dan Calvin Damian Wong daripada pasukan R Engineering.

Menurut SIC, kemasukan ke grandstand adalah percuma manakala tiket masuk ke paddock berharga RM106. – BERNAMA


Polis gempur sarang dadah, tahan 537 individu

IPOH: Seramai 537 individu termasuk 16 warga asing ditahan menerusi Op Tapis Khas selepas ‘sarang’ penagihan dadah di seluruh negeri digempur polis selama tiga hari sejak Selasa lalu.

Ketua Polis Perak, Datuk Seri Mohd. Yusri Hassan Basri berkata, jumlah tangkapan di 22 lokasi itu membabitkan 525 lelaki dan 12 wanita berusia antara 19 hingga 67 tahun.

Katanya, serbuan oleh Jabatan Siasatan Jenayah Narkotik (JSJN) Kontinjen Perak dan Daerah serta balai-balai itu dilakukan di kawasan Felda, Felcra, Program Perumahan Rakyat Termiskin (PPRT), Program Perumahan Rakyat (PPR), kawasan perumahan dan nelayan serta ‘mobile port’.

“Daripada keseluruhan tangkapan yang dilakukan, seramai 49 individu ditahan di bawah kesalahan pengedaran dadah, 177 orang bagi kesalahan memiliki dadah manakala 275 penagih disiasat mengikut Seksyen 15(1)(a) Akta Dadah Berbahaya (ADB) 1952.

“Seramai 22 orang dikategorikan sebagai orang yang dikehendaki ditangkap selain 14 orang pula ditahan di bawah Seksyen 3(1) ADB (Langkah-langkah Pencegahan Khas) 1985 selain 17 suspek dikenal pasti penagih dadah tegar dan akan diambil tindakan di bawah Seksyen 39C akta sama,” katanya di sini hari ini.

Menurut beliau, pelbagai dadah dirampas termasuk 213.25 gram (g) heroin, syabu/methamphetamine (224g), ganja (5.53g), 45 liter cecair ketum, 0.01 liter kodien dan 10.0 kilogram daun ketum.

Katanya, nilai keseluruhan dadah yang dirampas berjumlah RM51,813.80.

“Dalam serbuan itu, kita turut menyita tiga buah kereta, sembilan buah motosikal dan wang tunai dengan nilai keseluruhan berjumlah RM143,360,” katanya. – Utusan

Authors

Media Variasi

View all posts

Diyana Rahip

View all posts

View all posts

View all posts


Singapura bandar paling mahal di dunia untuk kehidupan mewah

HANOI: Singapura buat kali pertama mengatasi Hong Kong, London dan New York menjadi bandar paling mahal untuk gaya hidup kelas atasan, menurut Laporan Gaya Hidup dan Kekayaan Global 2023 dikeluarkan oleh Julius Baer Group yang berpangkalan di Switzerland.

Laporan itu menunjukkan bahawa kereta dan insurans kesihatan asas di Singapura lebih mahal berbanding purata global, dengan kos masing-masing pada 133 peratus dan 109 peratus, menurut Agensi Berita Vietnam (VNA).

Angka itu adalah sebahagian daripada 12 barangan pengguna dan 8 perkhidmatan yang mencerminkan corak perbelanjaan golongan kaya.

Singapura muncul satu daripada bandar pertama Asia melonggarkan sekatan COVID-19 dan ia menyaksikan kemasukan kekayaan ke negara pulau itu dengan cepat.

Laporan itu juga menekankan bahawa Singapura mempunyai permintaan tinggi untuk perumahan, pendidikan yang mahal dan kos sara hidup yang tinggi secara amnya.

Shanghai yang berada di kedudukan teratas pada 2022 jatuh ke tempat kedua, mungkin disebabkan sekatan wabak berpanjangan berbanding bandar lain.

Hong Kong menduduki tempat ketiga, manakala Johannesburg (Afrika Selatan) berada di bahagian bawah senarai yang merangkumi 25 bandar di seluruh dunia.

Pertambahan penduduk tempatan dan asing di kawasan tanah yang kecil dianggap sebagai sebab utama kos sara hidup yang tinggi secara konsisten di Singapura.

Negara itu juga mempunyai sumber semula jadi yang terhad dan perlu mengimport hampir semua makanannya.

Kos memiliki dan menggunakan sebuah kereta di Singapura juga antara yang tertinggi di dunia. – BERNAMA


Calon PM ke-10 masih belum tiba, Agong minta rakyat bersabar

CYBERJAYA: Status Perdana Menteri ke-10 masih menjadi tanda tanya kerana setakat pukul 3.30 petang ini, masih tiada sebarang pergerakan masuk kenderaan yang membawa ketua parti dan ketua parti gabungan ke Istana Negara.

Namun sekitar jam 2 petang tadi, kelihatan Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah mencemar duli bertemu petugas-petugas media yang sudah berkampung di hadapan pintu Istana Negara 2 sejak awal pagi tadi.

Agong bertitah, baginda masih belum menerima apa-apa akuan bersumpah (SD) daripada mana-mana parti.

Jelas bagindan, pihaknya tidak boleh mendedahkan apa-apa selagi tidak mempunyai SD daripada Ahli-ahli Parlimen.

“Saya tak boleh nak kata (angkat sumpah hari ini). Saya tidak boleh dedahkan apa-apa sebab saya tidak tengok apa-apa lagi.

“Rakyat diminta bersabar dan terima keputusan rakyat, wakil-wakil rakyat dan terima keputusan saya, titah baginda ketika menemui media hari ini.

Author

Diyana Rahip

View all posts

View all posts


Menu Rahmah akan wujudkan budaya bidang ekonomi sukarela

CYBERJAYA: Pengenalan Menu Rahmah di Malaysia akan mengubah paradigma ekonomi negara, kata Pakar Ekonomi, Professor Emeritus Dr Barjoyai Bardai.

Profesor dan Pengarah Program ‘MBA in Global Islamic Finance’ Universiti Tun Abdul Razak (UNIRAZAK) itu berkata, pengenalan Menu Rahmah menerima sambutan yang tidak disangkakan daripada 15,000 peniaga.

“Ini merupakan sesuatu yang tidak disangkakan, 15,000 peniaga menyambutnya dalam masa beberapa hari sahaja, dan saya rasa dalam masa sebulan, semua peniaga di Malaysia akan melakukannya termasuklah restoran makanan segera di Malaysia.

“Kalau ini dapat berlaku, apa yang akan terjadi sebenarnya ialah kita sudah membuat perubahan baharu dalam paradigma ekonomi, maksudnya peniaga sekarang sudah memikirkan bahawa memberi sumbangan kepada pengguna amat penting dan pengguna juga akan merasakan rupanya peniaga mempunyai sikap yang ikhlas, positif ingin menyumbang,” katanya kepada MEDIA VARIASI pada Sabtu.

Beliau ketika dihubungi, mengulas bahawa, jika Menu Rahmah dilanjutkan dalam jangka masa panjang, kita boleh melihat lebih banyak kelahiran konsep ‘reserve purchase’ atau pun pembelian simpanan.

“Ini sebenarnya dilakukan di banyak negara termasuk negara maju. Negara seperti Turki ada ‘reserve purchase’ untuk roti atau pun naan, di Pakistan ada ‘reserve purchase’ untuk teh tarik, di Kanada dan sebahagian kawasan di Amerika Syarikat (AS) ada ‘reserve coffee’.

“Maknanya apa yang berlaku ialah apabila pelanggan datang membeli roti misalnya di Turki, dia beli roti lima keping untuk lima dolar contohnya, dia bagi 10 dolar, lima dolar lagi dia simpan sebagai ‘reserve purchase’, kemudian penjual itu dia ambil lima kepig roti dia letak di tempat jualnya dengan tulisan ‘reserve purchase’.

“Jadi apabila pelanggan datang dan tidak mampu untuk membeli dan tidak ada duit, tetapi dia nak makan roti jadi dia tanya ada tak orang ‘reserve’ roti, jadi penjual akan ambil ‘reserve’ roti dan bagi kepada dia,” jelasnya memberi contoh.

Menurutnya, beliau sudah dapat membayangkan wujudnya konsep ‘reserve purchase’ dalam Menu Rahmah di mana seseorang membayarkan terlebih dahulu untuk orang lain.

Katanya, di tempatnya, Bangi sudah ada konsep tersebut diamalkan sesetengah peniaga gerai makanan di kawasan pasar Bangi.

“Jadi, konsep macam itu akan mewujudkan satu budaya baharu dalam ekonomi kita, ini dipanggil budaya ekonomi sukarela atau pun dipanggil ‘voluntary sector economy’.

“Sebenarnya Malaysia dan Indonesia misalnya, di dalam ‘rating’ indeks kebahagiaan adalah negara yang bermurah hati. Indonesia nombor satu dalam dunia dari segi murah hati, Malaysia nombor tujuh.

“Kalau ini diteruskan, saya rasa dalam masa setahun kita akan naik rangking kita menjadi negara yang paling murah hati di dunia,” ujarnya lagi.

Author

Faridah Amiratul

View all posts

View all posts


Miskin bandar lebih parah berbanding di desa – Zahid

KUALA LUMPUR: Golongan miskin bandar dilihat semakin parah berbanding mereka yang tinggal di kawasan desa.

Timbalan Perdana Menteri yang juga Menteri Kemajuan Desa dan Wilayah, Datuk Seri Dr Ahmad Zahid Hamidi memberitahu, kadar kemiskinan tegar di bandar kini sudah menyamai kawasan desa.

Beliau berkata, kumpulan yang berada di bawah garis pendapatan isi rumah RM2,208 dikategorikan sebagai mereka yang berada di bawah garis kemiskinan.

“Secara relatifnya kemiskinan tidak hanya boleh dilihat di kawasan desa, ia harus dilihat di pinggir bandar dan yang lebih parah lagi adalah kemiskinan dalam bandar.

“Perkara ini menjadi tumpuan kepada Kementerian Kemajuan Desa dan Wilayah (KKDW) kepada kadar kemiskinan bandar yang dilihat semakin parah untuk diatasi.

“KKWD bersama kementerian lain dan MARA mempunyai peranan antara lain untuk menawarkan reskilling atau upskilling kumpulan sasar terutama penduduk dalam bandar atau mereka berasal dari luar bandar tapi tinggal di bandar,” katanya.

Beliau berkata demikian ketika berucap pada Majlis Sembang Santai KKWD Bersama Media di Menara Kuala Lumpur di sini, semalam.

Pada majlis itu, Ahmad Zahid meluangkan masa hampir dua jam untuk bertemu dan beramah mesra dengan pengamal media.

Beliau berkata, jalinan kerjasama antara kerajaan dan media perlu dipertingkatkan bagi melebar luaskan aktiviti kementerian.

“Saya terpukul kerana selama lebih empat tahun sembilan bulan tidak dapat bertemu dengan rakan media.

“Biarpun mengenali kebanyakan pengamal media, namun terputus hubungan kerana ketika itu apa saja kenyataan dan ucapan dikeluarkan tidak lagi mempunyai nilai berita,” ujar beliau.

Tambahnya, beliau sangat menghargai media yang memainkan peranan penting dalam menyalur maklumat kepada masyarakat.

Author

Tun Puteh Wanti

View all posts

View all posts


Tiga termasuk dua pegawai MBSA ditahan SPRM

Pengarah Kanan Bahagian Siasatan SPRM Datuk Seri Hishamuddin Hashim ketika dihubungi berkata satu lagi individu yang ditahan ialah seorang kontraktor.

Sementara itu, Datuk Bandar Shah Alam Datuk Zamani Ahmad Mansor berkata pihaknya masih menunggu laporan SPRM dan tidak dapat mengesahkan sama ada penahanan itu berkait  projek tebatan banjir sebagaimana dilapor sebuah portal.

Menurut Zamani, projek itu ketika ini masih di peringkat perbincangan dengan kerajaan negeri dan belum dimulakan.

Beliau juga tidak dapat memastikan sama ada SPRM membawa keluar beberapa fail dari premis berkenaan ketika serbuan dipercayai dibuat SPRM di Wisma MBSA, di sini, Isnin lepas.

“Pada ketika itu, semua pegawai kanan berada di luar menghadiri dialog bajet, ada yang kata serbuan tapi saya tak dapat mengesahkan perkara itu kerana tidak berada di sana dan tidak mendapat apa-apa maklumat daripada SPRM lagi,” katanya ketika dihubungi Bernama. – BERNAMA


Bantahan petisyen awal ditolak, Mas Ermieyati kekal Ahli Parlimen Masjid Tanah

MELAKA: Mahkamah Tinggi Melaka hari ini menolak bantahan awal petisyen pilihan raya yang difailkan calon Barisan Nasional (BN), Abdul Hakim Abdul Wahid bagi membatalkan kemenangan Datuk Mas Ermieyati Samsudin di Parlimen Masjid Tanah pada Pilihan Raya Umum ke-15 (PRU15).

Hakim Datuk Anselm Charles Fernandis membuat keputusan tersebut selepas mendapati dua daripada empat asas bantahan awal yang yang dikemukakan mempunyai merit untuk ditolak mengikut Seksyen 36 (1) Akta Kesalahan Pilihan Raya 1954.

Beliau berkata, mahkamah menerima bantahan peguam responden iaitu petisyen difailkan di luar waktu ditetapkan mengikut Seksyen 38 akta sama dan kandungan petisyen berkaitan pelantikan ejen pilihan raya oleh calon yang bertanding tidak jelas dan tidak diperincikan.

“Mahkamah turut mengisytiharkan pemilihan Mas Ermieyati sebagai Ahli Parlimen Masjid Tanah pada PRU15 itu adalah sah di samping mengarahkan plantif membayar kos perundangan sebanyak RM20,000,” katanya.

Dalam pada itu, peguam Rosfinah Rahmat yang mewakili Abdul Hakim berkata, pihaknya akan mengemukakan rayuan dalam tempoh 14 hari.

Pada 3 Januari lepas, Abdul Hakim memfailkan petisyen tersebut di Mahkamah Tinggi Melaka bagi membatalkan kemenangan Mas Ermieyati yang bertanding atas tiket Perikatan Nasional kerana mendakwa berlaku rasuah berbentuk wang dan jamuan bagi meraih undi pada PRU15 lalu.

Bantahan awal yang difailkan oleh Mas Ermieyati sebagai responden menerusi peguamnya, Mohd Faizi Che Abu, antara lain mendakwa petisyen tersebut difailkan di luar waktu ditetapkan di bawah Seksyen 38 Akta Kesalahan Pilihan Raya 1954.

Selain itu, Abdul Hakim selaku pempetisyen didakwa melakukan kesilapan kerana tidak menamakan Pegawai Pengurus Pilihan Raya dan Pegawai Suruhanjaya Pilihan Raya (SPR) dalam petisyen tersebut.

Pada PRU15, Mas Ermieyati menang dengan majoriti 4,411 undi dalam pertandingan empat penjuru menewaskan Abdul Hakim, Mutalib Uthman daripada parti MUDA dan calon Gerakan Tanah Air (GTA), Handrawirawan Abu Nakar. – BERNAMA


‘Jika bawa perpecahan, tak perlu tanding dua jawatan tertinggi UMNO’

CYBERJAYA: Timbalan Pengerusi UMNO Johor, Datuk Nur Jazlan Mohamed menegaskan bahawa jawatan Presiden dan Timbalan Presiden bagi parti itu tidak perlu dipertandingkan.

Katanya, pertandingan itu tidak wajar dilaksanakan jika hanya membawa kepada perpecahan dan menggugat perpaduan dalam UMNO.

“Kalau kita sorot sejarah penubuhan 70 tahun UMNO hanya empat kali saja berlaku pertandingan untuk jawatan Presiden; Tunku Abdul Rahman vs Ahmad Fuad Hassan (1951); Tun Hussien Onn vs Sulaiman Palestin (1978); Mahathir vs Ku Li (1987) dan Ahmad Zahid vs 4 pencabar (2018).

“Kita boleh lihat setiap kali berlaku pertandingan jawatan Presiden pastinya berlaku perpecahan dalam UMNO. Ahmad Fuad keluar dari UMNO dan tubuhkan PAS selepas kalah kepada Tunku. Begitu juga Sulaiman Palestin tinggalkan parti selepas tumpas kepada Hussein Onn. Manakala Ku Li pun menjadi punca terbesar perpecahan dalam UMNO apabila dia buat parti Semangat 46 dan bawa keluar ramai pemimpin dan ahli parti bersamanya kerana kecewa tumbang kepada Mahathir pada 1987.

“Manakala pada 2018, selepas tewas, walaupun Khairy Jamaluddin tak keluar dari UMNO namun dia dilihat sedikit menjauhkan diri daripada arus perdana parti dan lebih selesa buat hal sendiri,” katanya dalam kenyataan hari ini.

Dalam pada itu, beliau turut mengingatkan ahli parti supaya tidak terpedaya dengan sesetengah ahli Parlimen yang menang kerusi di bawah tiket parti namun didakwa khianat dan bersekongkol dengan pihak lawan.

Perkara itu berikutan beliau mendapati terdapat ahli Parlimen yang sudah menggerakkan usaha mengangkat diri mahu menjadi Presiden dan Timbalan Presiden UMNO sejak sebelum Pilihan Raya Umum ke-15 (PRU15).

“Sekali lagi saya tegaskan, usul jawatan Presiden dan Timbalan Presiden tak dipertandingkan demi pengukuhan parti, perpaduan dan ke arah usaha pemulihan sokongan terhadap UMNO.

“”Saya nak ingatkan ahli UMNO supaya tak terpedaya dengan sesetengah ahli Parlimen parti yang menang bawah tiket UMNO namun selepas menang melupakan parti, macam kacang lupakan kulit. Bukan sahaja ada yang melompat malah lebih teruk, khianat kepada parti dengan bersekongkol dengan Tun Dr Mahathir Mohamad dan Tan Sri Muhyiddin Yassin sebelum ini.

“Baik kita fokus kepada macam mana nak kukuhkan kembali UMNO dan mengembalikan semula kepercayaan rakyat selepas parti difitnah teruk selama ini.

“Lagipun dengan kedudukan Datuk Seri Dr Ahmad Zahid Hamidi sebagai Timbalan Perdana Menteri dan Menteri Kemajuan Desa dan Wilayah, ia adalah platform terbaik untuk mendekati dan membina semula keyakinan penduduk luar bandar terhadap keupayaan UMNO membela rakyat,” ujarnya.

Author

Diyana Rahip

View all posts

View all posts


Silibus pembelajaran terlalu tinggi, ‘bunuh’ minat pelajar – Cikgu Fadli

PETALING JAYA: Seorang guru, Mohd. Fadli Salleh atau lebih dikenali sebagai Cikgu Fadli mendakwa silibus yang diajar ketika ini di sekolah terlalu tinggi sehingga ramai pelajar gagal mengikuti.

Malah lebih menyedihkan katanya, ramai pelajar juga menganggap diri mereka ‘bodoh’ kerana tidak dapat mengikuti silibus terbabit.

“Inilah yang dirasai oleh ramai murid-murid kita. Mereka rasa mereka bodoh kerana tak faham silibus yang tinggi.

“Patutlah result SPM (Sijil Pelajaran Malaysia), seorang dari empat calon SPM gagal Matematik. Bukan Matematik sahaja yang tinggi silibusnya, subjek lain pun sama,” tulisnya di laman Facebook semalam.

Dakwa Fadli, silibus yang tinggi juga telah membunuh minat pelajar terutamanya ketika menghadapi peperiksaan besar.

“Silibus yang tinggi ‘membunuh’ minat murid. Jadi ‘killer’ subjek dalam setiap peperiksaan besar.

“Entah berapa ribu dah luahan dari ibubapa, guru, lecturer (pensyarah) bahkan murid tentang silibus yang tak kena dengan aras mereka.

“Namun belum ada tindakan dari menteri dan KPM (Kementerian Pelajaran. Entahlah. Penat dah cakap dan tulis benda sama,” luahnya.

Tambah beliau, silibus yang diajar ketika ini juga lebih terarah kepada silibus ‘pilih kasih’.

“Silibus sekarang silibus pilih kasih. Dibina untuk murid genius dan anak-anak orang kaya yang mampu upah tutor ajar di rumah.

“Anak-anak sederhana dan perlahan, yang keluarga tak mampu hantar anak tuisyen akan ketinggalan,” katanya. – KOSMO

Authors

Media Variasi

View all posts

Diyana Rahip

View all posts

View all posts

View all posts


‘Elmina will never be the same for me’ – Juruterbang luah rasa hiba

CYBERJAYA: Tragedi Elmina nyata memberi impak yang sangat kuat bukan sahaja kepada masyarakat malah juruterbang yang sering menggunakan laluan pendaratan yang sama.

Terbaru, seorang juruterbang berkongsi momen hiba apabila tidak dapat menahan kesedihan ketika membuat pendaratan di Lapangan Terbang Sultan Abdul Aziz Shah, Subang.

Menerusi TikTok @MrturboProp, nahas pesawat Beechcraft Model 390 di Persiaran Elmina, Shah Alam turut memberi kesan kepadanya yang sering menggunakan laluan pendaratan sama.

“Taman Elmina ni exactly bawah laluan mendarat Subang. Petang kalau landing pasti boleh nampak orang jogging dan beriadah di situ.

“Elmina will never be the same for me. This landing is for all of you. Al- Fatihah,” katanya.

Menjengah di ruangan komen, rata-rata netizen turut bersimpati dengan penduduk di kawasan perumahan Elmina.

“Agaknya residen sekitar Elmina tentu fobia dan trauma setiap kali bunyi enjin pesawat lalu lalang. Moga Allah rahmati kita semua, amin,” komen netizen.

“Bukan je Elmina, aku yang jalan kat Putrajaya semalam meremang tengok kapal terbang take off tak sudah-sudah. Imagine satu-satu jatuh kat depan aku,” luah netizen.

“It will never be the same for us who lives around Elmina too, this is my everyday route to office,” kongsi netizen.

Author

Nurul Ain Japri

View all posts

View all posts


Siti Bainun gagal dapatkan rakaman percakapan 15 saksi

CYBERJAYA: Pengasas Rumah Bonda, Siti Bainun Ahd Razali gagal dalam permohonannya untuk mendapatkan rakaman percakapan 15 saksi yang ditawarkan pihak pendakwaan.

Bagaimanapun, mahkamah masih mempertimbangkan permohonan pembelaan untuk memanggil kembali tiga saksi pendakwa termasuk bekas penghuni Rumah Bonda, Yasmin Nahar Mahmood, kerana senarai nama saksi itu belum dimuktamadkan

Hakim Mahkamah Sesyen, Izralizam Sanusi memutuskan keputusan selepas meneliti permohonan yang telah dikemukakan pihak pembelaan pengasas rumah kebajikan itu, lapor Kosmo hari ini.

Pada 24 November lalu, Mahkamah memerintah Siti Bainun membela diri atas dua pertuduhan mengabai dan menganiaya seorang remaja perempuan sindrom Down berusia 13 tahun yang dikenali sebagai Bella.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Author

Diyana Rahip

View all posts

View all posts


Banjir: 13 PPS ditutup, mangsa di Batu Pahat terus berkurang

JOHOR BAHRU: Jumlah mangsa banjir di Batu Pahat terus menurun kepada 3,086 orang setakat 8 malam tadi, berbanding 5,667 orang yang direkodkan pada 4 petang semalam susulan penutupan 13 pusat pemindahan sementara (PPS), selepas air banjir surut.

Jawatankuasa Pengurusan Bencana Negeri (JPBN) menerusi kenyataan memaklumkan antara PPS yang ditutup ialah Sekolah Kebangsaan (SK) Senggarang, Sekolah Jenis Kebangsaan (Cina) Li Chun dan SK Sri Pandan.

Menurut JPBN penutupan PPS tersebut, 25 PPS yang masih beroperasi dan menempatkan 863 keluarga.

“Tiga PPS yang menempatkan jumlah mangsa tertinggi ialah SK Seri Medan (365), diikuti Sekolah Agama Seri Medan (361) dan SK Taman Seri Kota, Yong Peng (258),” menurut jawatankuasa itu dalam kenyataan, malam tadi.

Cuaca di sembilan daerah pada malam ini dilaporkan cerah kecuali Muar yang dijangka hujan, manakala tiada sungai yang direkodkan berada pada paras bahaya. – BERNAMA


Tiada individu dari Projek IC pegang jawatan penting – Saravanan

KUALA LUMPUR: Menteri Sumber Manusia, Datuk Murugan Savaranan menjelaskan pihaknya tidak menerima maklumat mengenai ada penjawat awam yang datang dari Projek IC.

“Setakat saya tahu tiada,” katanya ringkas ketika ditanya adakah Kementerian Sumber Manusia mendapat sebarang maklumat mengenai penjawatan penting menggunakan MyKad dari Projek IC.

Ketika ditanya lagi adakah laporan Suruhanjaya Diraja (RCI) bahawa Tiada Projek IC di Sabah itu adalah bukan maklumat benar dan diselewengkan, katanya ia bukan bidang kuasanya untuk menjawab.

“Mengenai isu Projek IC era Dr Mahathir jangan tanya saya, saya tak nak komen,” katanya lagi pada MEDIA VARIASI.

Beliau hadir ke Persidangan dan Pameran Keselamatan dan Kesihatan Pekerjaan kali ke- 23 (COSH 2022) di Pusat Konvensyen Kuala Lumpur.

Saravanan sebelum ini mengulas isu MyKad Ketua MIC Sabah, Peer Mohamad Kadir yang pada pendapatnya adalah tulen walaupun dari Projek IC era Tun Dr Mahathir Mohamad.

Peer dikatakan mendapat dokumen pengenalan diri secara tidak sah selepas beberapa tahun berhijrah dari India ke Sabah.

Susulan itu, Ketua Menteri Sabah Datuk Hajiji Noor berjanji akan menyiasat perkara itu.

Author

Tun Puteh Wanti

View all posts

View all posts


Mayat mangsa terakhir tragedi tanah runtuh Batang Kali dikenal pasti – NADMA

KUALA LUMPUR: Identiti mayat mangsa terakhir dalam tragedi tanah runtuh di tapak perkhemahan Father’s Organic Farm, Gohtong Jaya, Batang Kali yang ditemukan semalam sudah dikenal pasti.

Menurut Agensi Pengurusan Bencana Negara (NADMA) dalam kenyataan hari ini, korban ke-31 tragedi tanah runtuh itu dikenali sebagai Eng Shao Qi, merupakan seorang kanak-kanak lelaki berusia 11 tahun.

NADMA dalam kenyataan itu turut memaklumkan kesemua proses bedah siasat untuk kesemua mayat telah selesai dijalankan, dikenal pasti dan telah diserahkan kepada waris oleh Jabatan Forensik Hospital Sungai Buloh.

“Proses mengenal pasti mayat mangsa dijalankan dengan menggunakan kombinasi empat kaedah iaitu pengecaman DNA, cap jari, gigi dan pengecaman pihak waris pada barangan peribadi serta tanda unik pada badan mangsa,” menurutnya.

Semalam, operasi mencari dan menyelamat (SAR) mangsa tragedi tanah runtuh berakhir selepas mayat terakhir ditemukan oleh pasukan SAR dalam beg tidur kira-kira empat meter dari tapak perkhemahan di Sektor A.

Tragedi tanah runtuh yang berlaku pada 2.42 pagi, 16 Dis lepas itu menyaksikan 31 nyawa terkorban dan 61 selamat daripada keseluruhan 92 mangsa yang dilaporkan dalam kejadian itu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kalau ‘sales’ cantik jangan heboh, penyakit ain wujud…- Wanita kongsi detik perniagaan jatuh gara-gara…

ADAT berniaga, pasti ada waktu usaha yang dibangunkan itu mendatangkan hasil dan adakalanya tersungkur di bawah.

Itulah yang dialami para peniaga tidak kira jenis jualan produk yang dijual pasti merasa pahit manis dalam dunia perniagaan.

Bagaimanapun, masih wujud sebilangan manusia yang berhasad dengki dengan perniagaan seseorang.

Menerusi hantaran di Facebook, seorang peniaga dikenali Eja Razak berkongsi pengalamannya berniaga nasi lemak.

Menurut Eja, dia pernah merasai pengalaman bermakna apabila sebanyak 450 bungkus nasi lemak habis dijualnya dalam tempoh satu jam.

Namun, semua  itu tidak bertahan lama apabila seminggu selepas itu, perniagaannya semakin merundum.

“Sebelum ini nasi lemak saya viral, 450 bungkus habis dalam sejam. Saya pun up status jualan habis berapa untuk marketing sebenarnya bukan riak.

“Dalam seminggu, sales saya drop, sikit-sikit customer hilang, jatuh sakit demam sendi sakit-sakit sampai tutup gerai beberapa hari.

“Customer hilang walhal feedback customer punyalah baik sampai orang jauh sanggup datang try.. pengalaman berniaga sendiri,” kongsinya.

Susulan daripada kejadian itu, Eja menasihati para peniaga supaya tidak memuat naik hasil jualan di media sosial memandangkan wujud penyakit ain (hasad dengki) dalam sesebuah komuniti itu.

Menjengah di ruangan komen, rata-rata warga net yang juga pernah mengalami situasi sedemikian turut berkongsi pengalaman mereka.

“Hakikat yg kena terima..saya pun alami..ada yg datang ckp lama saya cuti,,xperasan saya bukak sampai kena pusing 2 3x baru perasan saya bukak gerai,datang cari menu org lain kt gerai saya,syiling 5 sen bersepah,” tulis seorang peniaga.

“Takde medsos pn kna..mil pnh kna berbelas tahun yg dulu..sblm dia sewa kdai dia niaga tpi jln je..bila da ada modL sewa kdi..tp bertahan 2mggu je..setiap kli nk niaga asyk sakit je..skit xblh jalan..mula2 mil,pstu fil pn kna..last2 tutup je kdai..entahla,xpcaya rezeki Allah agaknya ya,” komen seorang lagi netizen.

“Betul tu saya tgh alami.. kita update apa yg kita buat dan update barang yang terjual untuk marketing dan dapatkan kepercayaan cust baru.. tapi akhirnya cust baru x dapat penyakit berpanjangan yg dapat. Sekarang bila saya nak menjahit je akan datang sakit kepala dan sakit2 badan.. bila saya x menjahit keadaan saya normal,” kongsi seorang lagi warga net.

Author

Diyana Rahip

View all posts

View all posts


Suspek kes pengubahan wang haram meninggal dunia

KUALA LUMPUR: Seorang suspek yang ditahan Suruhanjaya Pencegahan Rasuah Malaysia (SPRM) kerana disyaki terlibat dengan kes pengubahan wang haram berkaitan perlombongan tanpa permit di Pahang meninggal dunia, semasa menerima rawatan di sebuah hospital di Putrajaya, hari ini.

Perkara itu disahkan Ketua Pesuruhjaya SPRM, Tan Sri Azam Baki.

Beliau berkata lelaki berkenaan didapati tidak sihat semasa siasatan SPRM sebelum dia dibawa ke hospital oleh pegawai suruhanjaya itu.

“Pegawai SPRM yang terlibat dalam siasatan kes berkenaan akan memberikan keterangan kepada pegawai penyiasat. Selain itu, SPRM juga telah menyerahkan semua rakaman kamera litar tertutup bagi memudahkan siasatan polis,” katanya ketika dihubungi Bernama, malam ini.

SPRM menahan tiga individu disyaki terlibat dalam kegiatan perlombongan tanpa permit serta pengubahan wang haram berjumlah RM1.8 juta di Raub, Pahang, semalam.

Kesemua suspek berusia antara 40-an hingga 60-an terdiri daripada pengusaha lombong dan penjawat awam yang ditahan pada 6.30 petang di Bentong, Pahang. – BERNAMA


3 beranak ditemui mati dalam bilik sewa

AMPANG JAYA: Seorang wanita yang juga jurujual pencuci rambut ditemui mati bersama dua anaknya di bilik sewa mereka di Kampung Baru Ampang, di sini, pagi tadi.

Mayat tiga beranak itu ditemui oleh seorang lagi penyewa bilik lain unit rumah yang sama di sebuah pangsapuri di Kampung Baru Ampang, kira-kira jam 7.30 pagi.

Susulan maklumat itu sepasukan polis dari Ibu Pejabat Polis Daerah (IPD) Ampang Jaya, bergegas ke lokasi sebelum menemui jasad tiga beranak itu dalam sebuah bilik tidur utama.

Mayat wanita berusia 42 tahun terbabit ditemui bersama anak lelakinya yang berusia 14 tahun dan anak perempuan berusia 15 tahun.

Siasatan awal mendapati ketiga-tiga mereka disyaki mati akibat terhidu bau gas penghidup api.

Pemeriksaan oleh Pegawai Pembantu Perubatan Hospital Ampang, mengesahkan ketiga-tiga mangsa sudah meninggal dunia lebih dari 24 jam. – Berita Harian

Authors

Media Variasi

View all posts

Diyana Rahip

View all posts

View all posts

View all posts


SUNGAI BULOH: Selangor Xtiv Esports 2022 raih hampir 2,000 penyertaan pada hari pertama berlangsungnya program itu di Bukit Rahman Putra, Sungai Buloh, pada Sabtu.

Exco Generasi Muda, Sukan dan Modal Insan negeri, Mohd Khairuddin Othman berkata, program anjuran kerajaan negeri melalui Jawatankuasa Pembangunan Generasi Muda dan Sukan dan Pembangunan Modal Insan itu diadakan bersempena Hari Selangor Bersukan pada 8 dan 9 Oktober.

Menurut beliau, kerajaan negeri mengambil pendekatan untuk terus mendekati para belia dengan menumpukan kepada penganjuran program sukan elektronik yang semakin mendapat sambutan pada masa ini.

“Penganjuran program esports pada kali ini memfokuskan kepada permainan Player Unknown Battlegrounds (PUBG), permainan konsol PlayStation 4 (PS4) dan permainan simulasi Roblox yang khusus untuk kategori bawah 12 tahun.

“Program ini telah menerima hampir 2,000 penyertaan yang terdiri daripada belia dan juga para penggiat sukan elektronik serta menawarkan hadiah terkumpul berjumlah RM24,000,” kata Mohd Khairuddin.

Tambahnya, inisiatif ini bertujuan memastikan akar umbi tidak ketinggalan merasai pembangunan sukan, selain merealisasikan matlamat melahirkan pasukan-pasukan profesional yang akan mewakili Selangor dalam kejohanan-kejohanan besar e-sukan pada masa akan datang.

“Melalui penganjuran program ini, diharapkan para belia di Selangor terus kekal aktif melibatkan diri dalam aktiviti sukan yang dapat membangunkan kapasiti diri mereka dan dijadikan satu peluang untuk menonjolkan bakat dan kreativiti yang mampu mengangkat mereka sebagai atlet pelapis e-sports Selangor kelak,” katanya lagi.

Author

Faridah Amiratul

View all posts

View all posts


Aaron-Wooi Yik mara ke separuh akhir Kejohanan Badminton Dunia

Pertarungan pada set pertama agak sengit, namun gandingan negara itu berjaya mendahului perlawanan pembukaan apabila menang 21-18 dalam acara yang diadakan di Tokyo Metropolitan Gymnasium itu.

Selepas ketinggalan satu mata pada ‘interval’ set kedua, 10-11, Aaron-Wooi Yik yang juga pasangan pilihan keenam kejohanan itu bangkit bertenaga untuk melakar kemenangan 21-16 ke atas gandingan pilihan ke-10 itu.

Bercakap kepada Persekutuan Badminton Dunia (BWF) selepas perlawanan itu, Wooi Yik mengakui hakikat bahawa ketenangan mereka beraksi di gelanggang memainkan peranan penting dalam membantu mereka mengatasi cabaran daripada pihak lawan hari ini.

“Kunci kepada kemenangan ini ialah kemampuan bermain dengan tenang dan saya melihat kami menghasilkan beberapa pukulan berkualiti tinggi yang semestinya memberi tekanan kepada pihak lawan,” katanya.

Sementara itu, Aaron berharap dapat mengekalkan momentum kerana mereka berhasrat untuk menamatkan badi sering terkandas di peringkat separuh akhir agar dapat mara ke perlawanan akhir pada Ahad ini.

Pemenang pingat gangsa Olimpik Tokyo 2020 itu akan menentang pasangan pilihan ketujuh, Satwiksairaj Rankireddy-Chirag Shetty dari India yang mengecewakan juara bertahan Takuro Hoki-Yiugo Kobayashi dari Jepun dengan 24-22, 15-21, 21-14.

Sebelum ini, Aaron-Wooi Yik gagal melepasi pusingan separuh akhir sebanyak enam kali tahun ini termasuk ketika Sukan Komanwel Birmingham 2022 baru-baru ini selepas tumpas kepada gandingan England Ben Lane-Sean Vendy 21-18, 17-21, 4-21.

Dalam pada itu, dua beregu campuran profesional negara Goh Soon Huat-Shevon Lai Jemie dan Tan Kian Meng-Lai Pei Jing akan turut beraksi dalam satu lagi saingan suku akhir, lewat hari ini.

Soon Huat-Shevon akan berdepan pilihan ketiga Yuta Watanabe-Arisa Higashino dari Jepun manakala Kian Meng-Pei Jing akan menentukan tempat ke separuh akhir menentang pilihan utama dari China, Zheng Si Wei-Huang Ya Qiong. – BERNAMA


Muhyiddin sekali lagi diambil keterangan Khamis ini

PETALING JAYA: Polis Diraja Malaysia (PDRM) sekali lagi akan merakam percakapan Tan Sri Muhyiddin Yassin berhubung kenyataan berbaur 3R (agama, bangsa dan raja) berkaitan orang Melayu akan hilang kuasa ketika kempen Pilihan Raya Kecil (PRK) Dewan Undangan Negeri (DUN) Simpang Jeram, Johor.

Ketua Polis Negara, Tan Sri Razarudin Husain berkata, kenyataan Pengerusi Perikatan Nasional (PN) itu akan diambil Unit Siasatan Jenayah Terkelas (USJT) Bukit Aman pada Khamis ini.

“Kita telah membuka kertas siasatan susulan satu laporan polis diterima pada 7 September lalu. Siasatan dijalankan di bawah Seksyen 4(A) Akta Kesalahan Pilihan Raya dan Seksyen 233 Akta Komunikasi Multimedia 1998,” katanya ketika dihubungi di sini hari ini.

Pada 3 September lalu, Muhyiddin didakwa mengeluarkan kenyataan berbaur perkauman dalam ceramah kempen DUN Simpang Jeram.

Antara kenyataannya, “Melayu pada hari ini tidak lagi menguasai kerajaan, maknanya orang Melayu sudah hilang kuasa, sedar ataupun tidak, betul ataupun tidak.”

Turut dimuat naik video ucapannya oleh Facebook Parti Islam Se-Malaysia (Pas) Pusat yang mendapat 3,100 ‘likes’ serta 142,000 ‘views’. – Utusan

Authors

Media Variasi

View all posts

Diyana Rahip

View all posts

View all posts

View all posts


Najib tahu mengenai transaksi berkaitan 1MDB – Bekas pegawai bank

KUALA LUMPUR: Seorang bekas pegawai bank memberitahu Mahkamah Tinggi di sini hari ini bahawa beliau mempunyai tanggapan transaksi dalam akaun milik syarikat Menteri Kewangan Diperbadankan (MoF Inc) telah dibuat dengan ‘pengetahuan’ Datuk Seri Najib Tun Razak.

Kevin Micheal Swampillai, 59, yang berkhidmat dengan BSI Bank Singapore dari 2010 hingga 2016, berkata ini kerana pelanggan bank itu seperti 1Malaysia Development Berhad (1MDB) dan SRC International Sdn Bhd, adalah syarikat milik Kementerian Kewangan semasa Najib menjadi Menteri Kewangan.

“Najib adalah Pengerusi Lembaga Penasihat 1MDB yang juga dimiliki sepenuhnya oleh Kementerian Kewangan. Selain itu, ahli perniagaan dalam buruan Low Taek Jho, atau Jho Low, turut membayangkan bahawa beliau adalah penasihat Najib seperti yang dimaklumkan oleh pegawai atasan dan Pengurus Perhubungan Yak Yew Chee kepada saya.

“Saya juga mempunyai tanggapan itu susulan respons konsisten Jho Low bahawa kesemua transaksi ini adalah pelaburan kerajaan dengan kerajaan yang amat sulit justeru, tiada maklumat lanjut boleh diberikan.

“Selain itu, saiz kesemua transaksi adalah pada magnitud dan kekerapan tinggi yang memerlukan kelulusan tertinggi daripada pegawai kerajaan berjawatan tinggi seperti Perdana Menteri,” kata saksi pendakwaan ke-44 itu ketika membacakan pernyataan saksi pada perbicaraan kes rasuah Najib membabitkan penyelewengan RM2.3 bilion dana 1MDB.

Beliau berkata, perkara yang sama bagi semua syarikat yang merupakan pelanggan BSI Bank ialah kehadiran Jho Low dan kesemuanya berada di bawah Kementerian Kewangan serta menggunakan dana fidusiari.

Meskipun terdapat penyelesaian fidusiari alternatif seperti insurans dan unit amanah yang boleh digunakan untuk melapisi aliran wang serta menyembunyikan identiti pelanggan, Kevin berkata Jho Low memilih untuk menggunakan struktur dana fidusiari.

“Sebenarnya, saya tidak tahu motif Jho Low memilih dana fidusiari dan bukannya insurans serta unit amanah ketika hubungan BSI Bank dengan Jho Low dan syarikat-syarikat milik MoF bermula pada 2011 namun kini saya percaya ia adalah satu rancangan jahat untuk memberikan ilusi bahawa dana 1MDB telah dilaburkan dalam pelaburan yang sah serta benar-benar wujud.

“Bagaimanapun, selepas mengambil kira maklumat yang muncul dalam domain awam sejak 2015, adalah jelas bahawa Jho Low memilih dana fidusiari untuk memberikan ilusi optik yang lebih baik kepada pelbagai pihak berkepentingan di Malaysia dan di tempat lain bahawa dana milik SRC, 1MDB serta Aabar telah dilaburkan dalam instrumen pelaburan bona fide seperti dana pelaburan,” katanya.

Menyentuh transaksi membabitkan 1MDB Global Investment Limited (1MDB GIL), satu lagi anak syarikat 1MDB, saksi itu berkata Jho Low telah memberikan tekanan yang hebat kepada ramai pekerja BSI Bank untuk mempercepat proses pindahan wang daripada akaun BSI Bank ke akaun dana fidusiari sebelum ke akaun syarikat sasaran.

“Ketika memberi tekanan itu, staf BSI yang berkaitan dalam aliran dana sentiasa diberi peringatan bahawa kami sedang mengendali transaksi yang amat sensitif serta terikat dengan masa membabitkan dana kekayaan negara milik Kerajaan Malaysia dan sikap berpuas hati tidak akan diterima oleh pelanggan (1MDB GIL),” katanya.

Kevin juga berkata, penglibatan beliau dalam kesemua transaksi ini telah dikurangkan secara beransur-ansur dari 2013 dengan pegawai bawahannya Yeo Jiawei memainkan peranan lebih menonjol bagi pihak BSIS.

“Saya telah dipinggir dan disingkirkan sepenuhnya daripada aliran maklumat itu kerana Jho Low mula bimbang dengan kebocoran maklumat yang mula muncul di media ketika itu. Saya telah disyaki menjadi dalang utama kebocoran kesemua maklumat ini dan oleh itu, telah dipinggirkan,” katanya.

Najib, 70, berdepan empat pertuduhan menggunakan kedudukan beliau untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram.

Perbicaraan di hadapan Hakim Datuk Collin Lawrence Sequerah bersambung esok. – BERNAMA


Demi tumbler Blackpink, sanggup ‘terpacak’ depan kedai seawal 1 pagi

CYBERJAYA: Demi Blackpink, seorang wanita sanggup menunggu lebih tujuh jam gara-gara ingin memiliki tumbler edisi terhad ahli kumpulan Korea Selatan itu di sebuah kedai kopi popular.

Menerusi video di TikTok @maksu.__, kelihatan wanita itu keluar rumah sekitar pukul 12.30 tengah malam dan tiba di kedai sekitar pukul 1.30 pagi semata-mata mahu menunggu kedai kopi itu dibuka pada pukul 8 pagi.

“Lebih baik awal, daripada tidak dapat langsung,” tulisnya di ruangan kapsyen.

Menarik perhatian apabila sekitar pukul 6.50 pagi, kelihatan beberapa individu datang dan turut beratur bagi mendapatkan barangan edisi terhad Blackpink yang dijual di kedai kopi popular itu.

Penantian wanita berkenaan tidak sia-sia kerana dia berjaya membeli tumbler edisi terhad berharga RM478 sebiji dimana setiap cawangan kedai kopi hanya mempunyai dua unit sahaja.

Menjengah di ruangan komen, rata-rata warga maya memuji kegigihannya untuk mendapatkan barang yang diidamkan.

“Tingginya kesabaran awak nak beratur dan menunggu lama-lama macam tu,” komen netizen.

“Gigih sangat. Kalau saya, dah balik dah. Terlampau awal tu, sabar betul menunggu,” kata seorang lagi warga net.

Author

Diyana Rahip

View all posts

View all posts


Kaki terkena kulat air? Ini cara rawatnya

KAKI atlet… anda mungkin jarang bahkan langsung tidak pernah mendengar nama ini.

Menurut Hello Doktor, penyakit kaki atlet atau dalam bahasa mudahnya, kulat air adalah masalah kulit yang biasa terjadi pada kaki disebabkan oleh kulat.

Walaupun ia jarang menjadi serius, namun gejalanya boleh mengganggu.

Kaki atlet juga dikenali sebagai Tinea Pedis iaitu jangkitan kulat berjangkit yang mempengaruhi kulit pada bahagian kaki tetapi juga boleh merebak ke kuku kaki dan tangan.

Keadaan kaki yang sentiasa tertutup, panas, ataupun persekitaran lembap akan menjadi medium yang sesuai untuk perkembangan kulat. Manakala, keratin, protein yang terdapat dalam rambut, kuku dan kulit akan menjadi ‘makanan’ kepada kulat.

Hati-hati, penyakit ini boleh berjangkit! Sentuhan dengan kulit yang dijangkiti atau pakaian tercemar dan tidak dibersihkan berisiko menyebarkan jangkitan.

Biasanya penyakit ini menjangkiti ruang antara jari kaki, namun ia juga boleh menjangkiti kuku kaki dan tapak kaki.

Sekiranya anda tertanya-tanya bagaimana penyakit ini memperoleh namanya, ini kerana ia menjangkiti individu yang kakinya lembap dan berpeluh, seperti para atlet!

Rasa gatal, menyengat, dan sensasi seakan terbakar di antara jari kaki atau tapak kaki
Lepuh di kaki
Kulit kaki retak dan mengelupas, paling kerap di antara jari kaki dan tapak kaki
Kulit kering di tapak kaki atau bahagian kaki
Warna kuku kaki tidak sekata, tebal, dan rapuh

Tidak hanya menjangkiti golongan atlet, sebaliknya sesiapa sahaja boleh mendapat penyakit ini. Tetapi, tingkah laku tertentu meningkatkan risiko untuk dijangkiti, contohnya:

Individu yang mengunjungi tempat awam tanpa memakai kasut, terutama bilik persalinan, tempat mandi awam, dan kolam renang
Berkongsi stoking, kasut, atau tuala dengan orang yang dijangkiti
Memakai kasut yang ketat dan tertutup
Membiarkan kaki basah untuk jangka masa yang panjang
Mempunyai kaki yang berpeluh
Mengalami kecederaan pada kulit atau kuku kaki

Bedak talkum, tepung  jagung, atau bedak bayi juga dikatakan berfungsi untuk merawat masalah kulat air dengan memastikan kawasan yang terjejas sentiasa kering dan bersih.

Ia akan menyukarkan kulat untuk berkembang dan merebak dengan menjaga dan mengawal peluh serta kelembapan kaki.

Untuk menggunakan rawatan ini, sapukan bedak talkum atau bedak antikulat secara terus ke kawasan terjejas setiap kali sebelum memakai stoking.

2. Rendaman air garam

Campurkan 10 sudu garam dan 2 cawan air panas serta gaul sehingga garam larut. Selepas itu, letakkan air garam tadi dalam bekas yang bersesuaian dengan saiz kaki.

Rendam kaki dengan air panas untuk 20 minit. Lakukan perkara ini 3 kali sehari sehingga jangkitan beransur pulih.

3. Bawang putih

Untuk menggunakan bawang putih bagi merawat kaki atlet, hancurkan 4 sehingga 5 ulas bawang putih.

Setelah dihancurkan, gosokkannya pada kawasan yang terjejas dan lakukannya sebanyak 2 kali sehari.

4. Minyak tea tree

Caranya, campurkan minyak pembawa seperti minyak kelapa dengan minyak tea tree untuk hasilkan tahap kepekatan antara 25 sehingga 50 peratus dan sapukan ke kawasan yang terjejas 2 kali sehari.

5. Hidrogen peroksida

Hidrogen peroksida secara efektif dapat membunuh kulat di permukaan permukaan kaki, termasuk bakteria permukaan yang berisiko menyebabkan jangkitan.

Cara penggunaan:

Tuangkan hidrogen peroksida terus ke kawasan yang terjejas
Peringatan, ia mungkin menyakitkan, dan akan menggelembung, terutama jika mempunyai luka terbuka
Lakukan ini 2 kali sehari sehingga jangkitan mula reda

6. Ubat sapu

Ubat sapu terbahagi pada 4 jenis utama:

i) Cair (sesuai untuk jangkitan kulat air jenis kering)

ii) Krim (kulit mengelupas)

iii) Gel (kekalkan kelembapan kulit)

iv) Spray

Selamat mencuba!

Author

Nurul Ain Japri

View all posts

View all posts


Suami isteri cedera, gas masak meletup

CYBERJAYA: Sepasang suami isteri tercedera akibat letupan gas memasak di di Flat Desa Melayu, Bakar Batu, Johor Bahru, malam tadi.

Komander Operasi Balai Bomba Larkin, Mohd Haizrul Rahmad berkata, pihaknya menerima panggilan kecemasan melalui talian MERS999 pada 9.54 malam.

Susulan itu katanya, sembilan anggota dan sebuah jentera EMRS dari BBP Larkin dikerahkan ke lokasi kejadian.

“Sebaik Pasukan Keluaran Operasi (PKO) tiba di tempat kejadian, didapati berlaku letupan gas memasak di tingkat sembilan flat berkenaan.

“Terdapat dua mangsa, iaitu suami isteri mengalami kecederaan akibat letupan gas itu,” katanya seperti dilapor Sinar Harian.

Maklumnya lagi, mangsa diberikan rawatan awal sebelum dihantar ke Hospital Sultanah Aminah (HSA).

Author

Diyana Rahip

View all posts

View all posts


PM Anwar terima kunjungan Menteri Haji dan Umrah Arab Saudi

PUTRAJAYA: Perdana Menteri, Datuk Seri Anwar Ibrahim hari ini menerima kunjungan hormat Menteri Haji dan Umrah Arab Saudi, Dr Tawfiq Fawzan Al-Rabiah yang berada di negara ini sempena lawatan kerja tiga hari bermula Ahad, di Perdana Putra di sini.

Anwar dan Tawfiq mengadakan pertemuan kira-kira satu jam di Pejabat Perdana Menteri, yang turut disertai Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Semalam, Mohd Na’im dalam pertemuannya bersama Tawfiq telah menyampaikan hasrat Malaysia kepada Arab Saudi untuk mendapatkan tambahan kuota haji kepada 31,950 pada tahun hadapan, selaras dengan pertambahan jumlah penduduk negara.

Kuota haji untuk jemaah Malaysia bagi musim haji tahun ini ialah 31,600.

Tawfiq dalam lawatan kerja ke Malaysia turut menerima penganugerahan Ijazah Kehormat Doktor Pengurusan oleh Universiti Teknologi Malaysia (UTM) semalam, atas sumbangan besar beliau dalam penyelarasan haji dan umrah. – BERNAMA


Durian Vietnam jadi prospek baharu eksport ke China

HANOI: Eksport durian Vietnam ke China melalui saluran rasmi sejak September 2022 membuka prospek baharu bagi industri buah-buahan.

Menurut perangkaan Kementerian Pertanian dan Pembangunan Luar Bandar (MARD), Vietnam mempunyai lebih 100,000 hektar durian dengan pengeluaran tahunan kira-kira 1.3 juta tan.

Bagaimanapun, hanya 3,000 hektar (tiga peratus) daripada jumlah itu memenuhi piawaian untuk dieksport ke China.

Wilayah Delta Mekong Tien Giang dan wilayah Tanah Tinggi Tengah Dak Lak mempunyai kawasan penanaman durian terbesar yang memenuhi standard eksport di negara ini.

Menurut Timbalan Ketua Pengarah Syarikat Eksport Import Dung Thai Son, Vu Ngoc Huy, China merupakan pasaran besar dengan kapasiti penggunaan durian yang kukuh.

Firma itu boleh mengeksport 500,000 tan durian segar setahun, menyumbang lebih satu pertiga daripada jumlah pengeluaran durian negara, kata Huy.

Untuk mempromosikan eksport produk ke pasaran yang kukuh ini, Hoang Trung, Pengarah Jabatan Perlindungan Tumbuhan MARD, mengesyorkan agar perusahaan dan petani mesti sentiasa mengemas kini dan mematuhi peraturan mengenai standard kualiti, ujian, kuarantin, pembungkusan dan kebolehkesanan pasaran China.

Pihak berkuasa kastam China telah meluluskan 51 kod kawasan pertanian Vietnam dan 26 kod kemudahan pembungkusan yang memenuhi sepenuhnya keperluan untuk eksport ke pasaran China, kata Trung.

MARD telah meminta pihak berkuasa kawasan selatan untuk meningkatkan kualiti rantaian nilai durian, ke arah memenuhi piawaian untuk mengeksport buah itu, kata Menteri Pertanian dan Pembangunan Luar Bandar Le Minh Hoan.

Agensi khusus telah ditugaskan untuk mengenal pasti kawasan di mana durian boleh ditanam secara mampan, manakala kerajaan tempatan digesa mempunyai dasar untuk meningkatkan hubungan antara petani dan perusahaan eksport. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Songket ‘carpet’ RM45,000 pertama di dunia

KUALA LUMPUR: Lagu Kain Songket yang dilantunkan primadona, Puan Sri Saloma seringkali berlegar dalam FYP (for your page) TikTok.

‘Kain songket pakaian anak Melayu,
Tapi sayang tak boleh dipakai selalu, kerana jemu mata memandang, tak seperti batik basahan… ‘

Tahukah anda, songket sebenarnya adalah tenunan dan kehalusan hasil alam Melayu menggunakan benang emas dan perak?

Seperti batik asli Malaysia, proses tenunan songket tempatan ini juga rumit, menggunakan mesin tradisional untuk menghasilkan corak yang jarang ditemukan, yang berkemahiran tinggi sahaja boleh melakukannya.

Jadi, tidak hairanlah jika ada pelanggan daripada golongan kerabat dan bangsawan sanggup berhabis puluhan ribu ringgit dek keaslian dan corak tersendiri di atas kain songket.

Golongan ini kebiasaannya lebih menghargai nilai yang ada pada kain songket bukan kerana benang emas semata-mata, namun cara penyimpanannya untuk kekal ‘terletak’ dan tidak mudah rosak juga bukan seperti lipatan kain biasa.

Pengurus Kuala Terengganu Songket Eksklusif Asli, Sabri Yusof dari Songket Kuala Terengganu menerima tempahan bernilai RM45,000 bagi menghasilkan songket daripada rekaan asal permaidani Turki.

Anak jati Terengganu itu berkata, untuk menghasilkan semula dari permaidani ke atas kertas graf mengambil masa lima bulan sebelum proses tenunan bermula.

“Pelanggan berkenaan mahu rekaan permaidani miliknya dijadikan songket.

“Ini kali pertama kami buat, malah songket permaidani ini adalah pertama di dunia syukur rekaan pada kertas geraf sudah siap selepas lima bulan.

“Sekarang fasa menenun menggunakan benang emas oleh pekerja kami yang sangat berpengalaman,” katanya kepada MEDIA VARIASI pada Hari Kraf Kebangsaan (HKK) 2023 di Kompleks Kraftangan Malaysia, Jalan Conlay.

Bertemakan ‘Ini Kraf Malaysia’, HKK 2023 bertujuan memupuk kesedaran dan menambah pengetahuan masyarakat terhadap produk kraf keluaran tempatan.

HKK 2023 menyasarkan janaan nilai jualan sebanyak RM16 juta serta kehadiran seramai 185,000 pengunjung, selain ia turut dimeriahkan dengan pembabitan 550 usahawan serta komuniti kraf, majoritinya terdiri daripada golongan B40.

Dalam pada itu, Songket Kuala Terengganu yang eksklusif boleh didapati sehingga bernilai RM12,900 yang menggunakan benang emas.

Songket Kuala Terengganu turut ditempah Sultan Selangor, Sultan Perlis, Menteri Besar Pahang, Menteri Besar Kedah, bekas Presiden Indonesia, Megawati Soekarnoputri dan Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz.

Malah ia menjadi pilihan pereka fesyen terkenal, Datuk Radzuan Radziwill, pemilik jenama pakaian Elrah iaitu El Azman dan pendakwah selebriti, Imam Muda Asyraf.

“Saya mewarisi kemahiran datuk saya dalam menghasilkan batik, tekap, tenunan songket dan semua berkaitan.

“Kraf kami bernilai tinggi kerana kualiti, asli, kemas dan menggunakan benang emas.

“Cabaran songket pada hari ini adalah lambakan songket India yang tiruan di pasaran, ” katanya.

Author

Tun Puteh Wanti

View all posts

View all posts


Polis siasat kes bacaan doa depan sami

KUALA LUMPUR: Siasatan berhubung kes bacaan doa oleh orang Islam yang turut disertai acara berdoa orang bukan Islam dalam satu majlis, disiasat oleh Unit Siasatan Jenayah Terkelas (USJT) Bukit Aman.

Ketua Polis Kuala Lumpur, Datuk Allaudeen Abdul Majid berkata, setakat ini pihaknya sudah menerima laporan berhubung kejadian berkenaan.

“Setakat ini kita (Polis Kuala Lumpur) sudah menerima laporan yang dibuat pada 22 Ogos lalu.

“Meskipun laporan dibuat di Kuala Lumpur, siasatan berhubung kejadian ini kini diambil alih oleh USJT, Jabatan Siasatan Jenayah, Bukit Aman,” katanya seperti dilapor Berita Harian.

Beliau berkata, orang ramai disarankan untuk tidak membuat sebarang spekulasi sehingga siasatan selesai dijalankan kerana dikhuatiri boleh mengganggu keamanan dan ketenteraman awam.

“Saya mengambil peluang ini untuk menasihatkan orang ramai supaya tidak membuat sebarang andaian terhadap mana-mana isu tanpa sebarang usul periksa.

“Sila semak dahulu dan dapatkan kepastian sebelum membuat tindakan menularkan sesuatu perkara. Jaga jari-jemari untuk tidak terlalu laju menularkan sesuatu,” katanya.

Terdahulu, Jabatan Agama Islam Wilayah Persekutuan (JAWI) mengesahkan akan melakukan siasatan lanjut berhubung isu terbabit, bagi memastikan amalan itu tidak mengandungi unsur menyalahi pandangan hukum atau fatwa.

Berdasarkan kenyataan JAWI, sebarang kesalahan membabitkan aqidah boleh dikenakan tindakan undang-undang dan hukuman di bawah Akta 559, Akta Kesalahan Jenayah Syariah (Wilayah-Wilayah Persekutuan) 1997.

Sebelum ini, tular satu rakaman siaran langsung majlis program pecah tanah yang berlangsung hampir satu jam di Facebook oleh sebuah akhbar tempatan tular di media sosial.

Dalam perkembangan lain, Allaudeen mengesahkan bahawa pihak Dewan Bandaraya Kuala Lumpur (DBKL) sudah mengambil tindakan berhubung isu tarian gelek ‘aksi separuh bogel’ di Bukit Bintang, di sini, seperti yang tular di media sosial baru-baru ini.

“Pihak DBKL sudah mengambil tindakan lanjut termasuk menutup premis berkenaan.

Satu rakaman video memaparkan beberapa wanita menari tarian gelek dengan pakaian menjolok mata di Bukit Bintang tular sejak Khamis.

Author

Fazleen Safina Abd Jamil

View all posts

View all posts


Berderau darah! Budak 6 tahun pandu kereta di Langkawi hingga terbabas

CYBERJAYA: Suatu kejutan buat penduduk kampung Titi Cawang, Langkawi, Kedah, apabila sebilangan mereka menyaksikan kemalangan sebuah kereta yang dipandu oleh seorang kanak-kanak, semalam.

Menerusi sebuah video yang tular di TikTok berhubung kejadian, kelihatan sebuah kereta jenis Vios dipandu seperti tidak tentu arah di jalan raya.

Dek kerana pemanduan yang membahayakan itu, kereta terbabit terbabas di tepi jalan sehingga membuatkan orang ramai berhenti untuk melihat keadaan pemandu dalam kereta terbabit.

Bagaimanapun, keadaan mengejutkan apabila di tempat duduk pemandu hanya ada seorang kanak-kanak lelaki lingkungan usia 6 tahun ditemani adiknya yang duduk di kerusi penumpang.

Ketika ditanya soalan terhadap kanak-kanak berkenaan, anak kecil yang memandu tanpa pengawasan orang dewasa itu hanya menyatakan dia ingin pergi ke kedai sahaja.

“Tadi saya nak pergi kedai,” jawab kanak-kanak yang memandu itu.

“Kami ingat pemandu mabuk yang bawa kereta sebabtu kami ligan (kejar) kereta ni,” kata seorang lelaki dipercayai penduduk sekitar kawasan terbabit.

Ditanya mengenai ibu bapa, anak kecil itu menyatakan bahawa ibu mereka ada di rumah.

Menjengah di ruangan komen, rata-rata warga net terkejut serta mempersoalkan bagaimana kanak-kanak sebesar usia itu sudah mahir memandu kereta.

“Umur 6 tahun bawa kereta, 4 tahun yang akan datang dia bawa lori pula, power kau adik, akak yang umur 30 tahun pun tak pandai lagi bawa kereta,” tulis netizen di komen.

“Lepas ini aku kena letak kunci kereta di atas atap, baru tak boleh ambil,” komen seorang lagi pengguna TikTok.

“Sikit lagi Dominic Toretto rekrut budak ini join team diorang,” seloroh netizen.

“Ko (kau) dah terkenal satu Malaysia adik,” komen netizen selepas melihat video terbabit.

Oleh: AIN JAPRI (Pelatih USM)

Author

Media Variasi

View all posts

View all posts


Hina Sultan Selangor: Kertas siasatan terhadap Sanusi hampir selesai – KPN

KUALA LUMPUR: Kertas siasatan terhadap Menteri Besar Kedah, Datuk Seri Muhammad Sanusi Md Nor berhubung kenyataannya yang didakwa menghina Sultan Selangor, hampir selesai.

Ketua Polis Negara, Tan Sri Razarudin Husain berkata, pada masa ini kertas siasatan melibatkan isu 3R (raja, agama dan kaum) itu sudah disiapkan lebih 90 peratus.

“Kertas siasatan sedang dilengkapkan oleh pegawai penyiasat dari Unit Siasatan Jenayah Terkelas (USJT), Jabatan Siasatan Jenayah (JSJ) Bukit Aman berdasarkan segala maklumat yang sudah dikumpulkan.

“Ini termasuk keterangan daripada saksi yang berkaitan serta kenyataan yang dibuat oleh Menteri Besar Kedah itu,” katanya ketika dihubungi Sinar Harian pada Isnin.

Razarudin berkata, setelah kertas siasatan itu selesai, polis akan merujuk kepada Pejabat Peguam Negara untuk tindakan susulan.

“Kita berusaha sedaya upaya dalam melengkapkan kertas siasatan ini dalam kadar segera untuk ke langkah susulan mengikut peruntukan undang-undang sedia ada.

“Saya juga berpuas hati dengan proses siasatan yang sudah dilakukan termasuk kerjasama daripada Muhammad Sanusi yang datang untuk rakaman keterangan pada 14 Julai lalu,” katanya.

Sebelum ini, media melaporkan, Muhammad Sanusi dalam satu siri ceramah didakwa mengeluarkan kenyataan yang dikatakan menghina Sultan Selangor.

Menerusi video yang tular, Muhammad Sanusi juga turut didakwa meremehkan pelantikan Menteri Besar Selangor, Datuk Seri Amirudin Shari.

Sementara itu, dalam perkembangan lain, Razarudin turut mengesahkan bahawa kertas siasatan terhadap Presiden PAS, Tan Sri Abdul Hadi Awang dan Pengerusi DAP, Lim Guan Eng, juga hampir selesai.

“Kertas siasatan mereka juga turut akan diserahkan kepada Pejabat Peguam Negara, untuk tindakan susulan,” ujarnya.

Author

Media Variasi

View all posts

View all posts


Lelaki simbah cat merah di empat rumah dipenjara empat tahun

SANDAKAN: Seorang lelaki dihukum penjara empat tahun oleh Mahkamah Majistret di sini hari ini, selepas mengaku bersalah terhadap empat pertuduhan khianat iaitu menyimbah cat merah pada pintu hadapan empat rumah di Batu 7 di sini, sejak November tahun lepas.

Majistret Mohammad Azeem Mohd Ridzo menjatuhkan hukuman penjara setahun bagi tiga pertuduhan terhadap Mohd Hasifuddin Yamin, 34, dan memerintahkan hukuman dijalankan serentak mulai 22 November 2022.

Mengikut pertuduhan, Mohd Hasifuddin melakukan kesalahan itu di Taman Murni pada 22 Nov, Taman Kenari pada 21 Feb lepas dan Taman Bahagia pada 16 Mei.

Tertuduh didakwa di bawah Seksyen 427 Kanun Keseksaan, yang memperuntukkan hukuman penjara tidak kurang satu tahun dan tidak melebihi lima tahun atau denda atau kedua-duanya sekali, jika sabit kesalahan.

Sementara itu, di mahkamah berasingan, Mohd Hasifuddin mengaku bersalah di hadapan Majistret Wan Farrah Farriza Wan Ghazali terhadap kesalahan serupa yang berlaku di Taman Nuri pada 22 Mac lepas dan dijatuhkan hukuman penjara 12 bulan yang diarahkan dijalankan berasingan daripada hukuman dijatuhkan Mohammad Azeem.

Mohd Hasifuddin turut mengaku bersalah di hadapan Wan Farrah Fariza terhadap kesalahan mengugut secara jenayah seorang lelaki bernama Samri Sutir dengan cara meninggalkan nota amaran supaya lelaki itu segera menyelesaikan hutang.

Kesalahan itu dilakukan di sebuah rumah teres di Taman Sejati, Batu 7 di sini pukul 4.13 petang pada 19 Februari lepas dan didakwa di bawah Seksyen 506 Kanun Keseksaan, yang memperuntukkan hukuman penjara sehingga dua tahun atau denda atau kedua-duanya sekali, jika sabit kesalahan.

Dia dijatuhkan hukuman penjara sembilan bulan sejak tarikh ditangkap iaitu semalam.

Bagi kelima-lima kes, Mohd Hasifuddin yang tidak diwakili peguam, merayu dijatuhkan hukuman denda kerana mempunyai isteri dan empat anak yang tiga daripadanya masih bersekolah.

Bagaimanapun, pegawai pendakwa ASP Zamri Zakaria memohon hukuman setimpal terhadap tertuduh kerana kesalahan berkenaan adalah serius dan melibatkan kepentingan awam. – BERNAMA


PRU15: Jika dinobat jadi PM, saya potong gaji, elaun PM – Anwar

CYBERJAYA: Jika diberi mandat, perkara pertama saya lakukan adalah potong gaji dan elaun Perdana Menteri itu sendiri.

Itulah yang diungkapkan Pengerusi Pakatan Harapan (PH), Datuk Seri Anwar Ibrahim sekiranya beliau dinobatkan menjadi perdana menteri baharu buat Malaysia.

Menurutnya, perkara itu penting dilaksanakan susulan keadaan ekonomi yang didakwa semakin mencengkam rakyat di pelbagai peringkat.

“Rakyat hidup susah, derita dengan upah yang rendah, kemudahan anak-anak tak terkawal, dan kemudahan kesihatan ibu bapa tak terurus.

“Maka biar saya beri jaminan di sini, kalau diizin oleh Allah SWT, 20 hari bulan saya dinobatkan sebagai Perdana Menteri, yang pertama saya lakukan adalah potong gaji dan elaun Perdana Menteri itu sendiri.

“(Gaji dan elaun untuk) menteri-menteri saya akan runding kemudian, akan tetapi untuk (gaji dan elaun) perdana menteri, saya nak beri tahu, kalaulah keadaan ekonomi seperti ada sekarang, saya tak sanggup ambil gaji sebagai perdana menteri,” katanya seperti dilapor Astro Awani hari ini.

Beliau berkata demikian pada Konvensyen Harapan di Pusat Konvensyen Ipoh (ICC), di sini pada Khamis malam.

Tambah Anwar, beliau juga akan memastikan jumlah anggota Kabinet dikurangkan sekiranya PH berjaya menakluk kembali Putrajaya.

“Dari (Tun Dr) Mahathir Mohamad turun ke Muhyiddin (Tan Sri Muhyiddin Yassin). (Muhyiddin) dapat jawatan (perdana menteri), tambah bilangan menteri. Kehidupan rakyat tak terurus.

“Daripada Muhyiddin dapat kepada kepada Ismail (Datuk Seri Ismail Sabri Yaakob), (jumlah) menteri bertambah, penasihat perdana menteri bertambah.

“Nasib rakyat, entah ke mana juga. Dasar ekonomi tak menentu, pelaburan tak datang, keyakinan (pelabur) tidak ada. Doakan insyaAllah, dari Ismail sampai kepada Anwar, kita ubah landskap politik dan ekonomi negara kita,” ujarnya.

Author

Diyana Rahip

View all posts

View all posts


Lelaki disiasat dakwa polis enggan terima aduan

Ketua Polis Daerah Ipoh, ACP Yahaya Hassan berkata, kertas siasatan dibuka susulan laporan yang dibuat terhadap lelaki terbabit dan kes disiasat mengikut Seksyen 500 Kanun Keseksaan serta Seksyen 233 Akta Komunikasi dan Multimedia 1998.

“Siasatan awal mendapati, pengadu (lelaki) mengaku bahawa beliau tersilap faham tentang nasihat yang diterima daripada pegawai polis dan melakukan kesilapan memuat naik video (kononnya polis enggan menerima aduan) tersebut di TikTok.

“Pengadu telah memadamkan video berkenaan semalam selepas menyedari kesilapan tersebut,” katanya dalam kenyataan hari ini.

Yahaya berkata sebelum itu, lelaki itu telah datang ke Balai Polis Sentral (di bawah seliaan IPD Ipoh) dan memperkenalkan diri sebagai wakil sebuah organisasi bukan kerajaan (NGO) bertujuan mendapatkan nasihat daripada polis mengenai tindakan menurunkan pelbagai poster iklan peminjam wang di sekitar Ipoh.

“Pengadu tidak berjumpa dengan pegawai kanan polis seperti dakwaan beliau dan hanya mendapatkan nasihat daripada seorang pegawai polis yang sedang bertugas di Balai Polis Sentral.

“Setelah memperoleh nasihat daripada pegawai polis tersebut, pengadu terus beredar tanpa memberitahu hendak membuat sebarang laporan polis. Dalam perkara ini, isu pihak polis enggan menerima laporan daripada pengadu tidak wujud sama sekali,” katanya.

Malam tadi, Yahaya dilaporkan berkata, dakwaan seorang pengguna aplikasi TikTok bahawa polis enggan menerima aduan sudah dirujuk kepada Bahagian Integriti dan Pematuhan Standard, IPD Ipoh untuk siasatan dalaman.

Siasatan dilakukan selepas pihaknya mengesan satu video berdurasi 35 saat dimuat naik oleh pemilik akaun Twitter, memaparkan seorang lelaki pengguna laman TikTok mendakwa polis IPD Ipoh enggan menerima  aduannya.

Pengguna TikTok berkenaan mempersoalkan tindakan seorang pegawai berpangkat ASP di IPD Ipoh yang didakwanya enggan mengambil laporan bagi tujuan keselamatan atas tindakan berani lelaki itu menurun dan memusnahkan ratusan gegantung iklan ‘along’. – BERNAMA


Ibu mentua Puteri Sarah tawar jadi pencelah antara anak dan menantu

KUALA LUMPUR: Ibu mentua pelakon, Puteri Sarah Liyana menawarkan diri untuk menjadi pencelah dan saksi berhubung prosiding permohonan perceraiannya dengan pengarah, Syamsul Yusof.

Puteri Sarah Liyana yang mendedahkan perkara itu berkata, Patimah ada menghubunginya dan menyatakan kesudian.

Dakwanya, ibu mentuanya lebih tahu kemelut yang berlaku sepanjang tempoh kemelut rumah tangga pasangan itu.

“Pagi tadi mak mentua saya (Patimah) WhatsApp hubungi saya untuk mencelah dan ingin menjadi saksi apabila berhadapan dengan orang ketiga dan Syamsul,” katanya kepada media ditemui di Mahkamah Syariah Kuala Lumpur, hari ini.

Terdahulu, peguam syarie kepada Puteri Sarah, Datuk Akberdin Abdul Kader memberitahu Mahkamah Rendah Syariah, di sini, ketika prosiding sebutan kes permohonan cerai, bahawa Syamsul memukul isterinya, pada tahun 2020.

Katanya, kejadian itu memaksa Puteri Sarah Liyana Megat Kamaruddin, 38, keluar daripada rumah yang diduduki.

Kejadian dipukul antara fakta yang dikemukakan mengapa Sarah membuat keputusan keluar rumah, selepas Syamsul menuduhnya bertindak keluar dari rumah (nusyuz).

Akberdin menambah, Puteri Sarah hanya pulang semula ke rumah itu selepas dipujuk kedua-dua mentuanya.

Pada prosiding sama, Hakim Syarie Akmaluddin Ilyas memerintahkan Syamsul dan Puteri Sarah supaya melantik wakil Jawatankuasa Pendamai (JKP) dalam kes permohonan perceraian mereka, selepas pengarah berkenaan enggan melepaskan isterinya.

Pada prosiding itu, Syamsul atau nama sebenarnya Mohd Syamsul Mohd Yusof, 39, diwakili peguam syarie, Roshdan Sujak.

Terdahulu, Syamsul dan Puteri Sarah tiba di pekarangan mahkamah secara berasingan.

Puteri Sarah dilaporkan sebelum ini memfailkan permohonan penceraian itu di kaunter pendaftaran Mahkamah Syariah Kuala Lumpur mengikut Seksyen 47 Akta Undang-Undang Keluarga Islam (Wilayah-Wilayah Persekutuan) 1984.

Punca utama tuntutan cerai dibuat kerana sudah tiada persefahaman dan berlaku shiqaq (perbalahan yang berpanjangan) serta tidak lagi dapat hidup bersama sebagai suami isteri menurut hukum syarak.

Puteri Sarah mendedahkan, dia dan anak-anak tidak lagi tinggal bersama suami, sama ada di rumah mentua mahupun di rumah kelamin.

Hal ini berikutan akibat tekanan dan gangguan yang berpunca daripada pihak ketiga sehingga telah lama tidak pulang ke rumah.

Untuk rekod Puteri Sarah dan Syamsul berkahwin pada 8 Mac 2014 dan hasil perkahwinan itu mereka dikurniakan dua cahaya mata Syaikhul Islam, 6, dan Summayah, 4,.

Author

Tun Puteh Wanti

View all posts

View all posts